

**KANEPI VALLA JÄÄTMEKAVA**

**2025-2029**

2024

**Sisukord**

[**SISSEJUHATUS** 4](#_Toc190354512)

[**1. JÄÄTMEHOOLDUSE ÕIGUSLIKUD ALUSED** 4](#_Toc190354513)

[**1.1 Strateegilised dokumendid** 5](#_Toc190354514)

[**1.2 Riigi tasand** 7](#_Toc190354515)

[**1.3 Omavalitsuse tasand** 7](#_Toc190354516)

[**1.4 Ettevõtte tasand** 8](#_Toc190354517)

[**1.5 Kodumajapidamine** 9](#_Toc190354518)

[**2. JÄÄTMEKAVA RAKENDAMISE MÕJU KESKKONNALE** 9](#_Toc190354519)

[**3. KANEPI VALLA ÜLDISELOOMUSTUS** 11](#_Toc190354520)

[**4. hetkeolukorra ülevaade jäätmeliikide ja koguste kaupa** 13](#_Toc190354521)

[**4.1. Olmejäätmete kogumine ja käitlemine** 14](#_Toc190354522)

[**4.2. Segaolmejäätmete kogumine ja käitlemine** 16](#_Toc190354523)

[**4.3. Biolagunevate jäätmete kogumine ja käitlemine** 18](#_Toc190354524)

[**4.4. Paberi- ja kartongjäätmete kogumine ja käitlemine** 20](#_Toc190354525)

[**4.5. Pakendijäätmete kogumine ja käitlemine** 21](#_Toc190354526)

[**4.6. Suurjäätmete kogumine ja käitlemine** 23](#_Toc190354527)

[**4.7. Tekstiili ja rõivajäätmete kogumine ja käitlemine** 24](#_Toc190354528)

[**4.8. Probleemtoodete jäätmete kogumine ja käitlemine** 25](#_Toc190354529)

[**4.9. Ohtlike jäätmete kogumine ja käitlemine** 28](#_Toc190354530)

[**4.10. Tervishoiu- ja veterinaarteenuste käigus tekkinud jäätmete kogumine ja käitlemine** 30](#_Toc190354531)

[**4.11. Ehitus- ja lammutusjäätmete kogumine ja käitlemine** 31](#_Toc190354532)

[**5. Olemasolevate jäätmete kogumissüsteemide ja käitlemistaristu kirjeldus** 33](#_Toc190354533)

[**5.1 Kanepi valla jäätmejaamad** 33](#_Toc190354534)

[**5.2 Jäätmekäitluskohad** 34](#_Toc190354535)

[**6. Andmeid minevikus saastunud jäätmekõrvaldamiskohtade kohta** 35](#_Toc190354536)

[**6.1 Jääkreostusobjektid** 35](#_Toc190354537)

[**6.2 Suletud prügilad** 35](#_Toc190354538)

[**7. Eelmises jäätmekavas püstitatud eesmärkide täitmisest** 35](#_Toc190354539)

[**8. Hinnang jäätmevoogudele tulevikus** 38](#_Toc190354540)

[**9. JÄÄTMETEKKE VÄLTIMINE** 40](#_Toc190354541)

[**9.1. Avalikel üritustel jäätmetekke vältimine** 40](#_Toc190354542)

[**9.2 Toidujäätmete tekke vältimine** 41](#_Toc190354543)

[**9.3. Mere- ja muude veekogude prügi vältimine** 41](#_Toc190354544)

[**9.4 Jäätmete ladestamise vältimine ja vähendamine** 42](#_Toc190354545)

[**9.5. Keskkonnasäästlike lahenduste rakendamine asjade ja teenuste hankimisel** 42](#_Toc190354546)

[**10. JÄÄTMEHOOLDUSE ARENDAMINE** 43](#_Toc190354547)

[**10.1. Jäätmete liigiti kogumise ja taaskasutamise edendamine** 43](#_Toc190354548)

[**10.2 Pakendite ja pakendijäätmete käitlemise kava** 44](#_Toc190354549)

[**10.3 Jäätmete liigiti kogumise arendamine jäätmeliikide kaupa** 45](#_Toc190354550)

[**10.4. Korraldatud jäätmeveo teenuse arendamine** 47](#_Toc190354551)

[**10.5 Jäätmetekitajate teadlikkuse tõstmine** 47](#_Toc190354552)

[**10.6 Järelevalve tõhustamine** 48](#_Toc190354553)

[**10.7 Jäätmehoolduse arendamise rahastamine** 49](#_Toc190354554)

[**11. JÄÄTMEHOOLDUSE EESMÄRGID** 51](#_Toc190354555)

[**11.1 Kanepi valla ülesanded sihteesmärkide saavutamisel** 53](#_Toc190354556)

[**11.2 MTÜ Eesti Jäätmehoolduskeskus ülesanded** 54](#_Toc190354557)

[**11.3 Jäätmehoolduse korraldamise pikaajaline planeerimine** 54](#_Toc190354558)

[**11.4 Jäätmete liigiti kogumise ja taaskasutamise suurendamine** 55](#_Toc190354559)

[**11.5 Ehitus- ja lammutusjäätmete taaskasutamine** 55](#_Toc190354560)

[**11.6 Järelevalvesüsteemi tõhustamine** 56](#_Toc190354561)

[**LISA 1 TEGEVUSKAVA EESMÄRKIDE REALISEERIMISEKS** 57](#_Toc190354562)

# **SISSEJUHATUS**

Kanepi valla jäätmekava 2025-2029 on omavalitsuse jäätmehooldust korraldav ja suunav dokument, mille eesmärk on määrata jäätmehoolduse arengusuunad, tegevused ja meetmed ning vajadusel nende maksumust aastani 2029. Kohaliku omavalitsuse üksuse jäätmekavas käsitletakse jäätmehoolduse olukorda kavaga hõlmatud territooriumil, jäätmehoolduse korraldamise ja tõhustamise eesmärke ning eesmärkide saavutamise meetmeid.

Jäätmekava koostamisel on lähtutud Riigi jäätmekavast 2023-2028[[1]](#footnote-1), jäätmeseadusest, Kanepi valla arengukavast 2023-2030[[2]](#footnote-2), avalikult kättesaadavatest andmetest ja valdkonnas teostatud jäätmealastest uurimistöödest ning analüüsidest.

Jäätmekava on koostatud vastavalt jäätmeseaduse nõuetele, mis määravad jäätmekava sisu ning jäätmekava avalikustamise. Jäätmekava ei hõlma jäätmeid, mis ei kuulu jäätmeseaduse kohaselt jäätmeseaduse reguleerimisalasse või on reguleeritud teiste seaduste ja määrustega.

Käesolevas jäätmekavas kirjeldatud jäätmehoolduse strateegilised eesmärgid, ressursid ja tegevused võivad vajaduse korral muutuda. Muudatuste vajaduste sisend võib tulla muudatustest õigusaktides, turusituatsioonides jäätmete käitlemisel, samuti omavalitsuse enda vajaduste ja võimaluste muutusest. Samuti võivad muutusi tuua kaasa prognoosimatud või raskesti prognoositavad muutused poliitilistes või majanduslikes sfäärides.

Jäätmekava rakendamine toimub tegevuskava alusel. Tegevuskava korrigeeritakse vajaduste põhiselt.

# **1. JÄÄTMEHOOLDUSE ÕIGUSLIKUD ALUSED**

Jäätmehoolduse korraldamise õigusraamistik põhineb Euroopa Liidu direktiividel, riiklikel ja kohaliku tasandi õigusaktidel ning valdkonda puudutavatel strateegiatel. Jäätmehoolduse korraldamise õigusruumist tulenevad järgmised peamised põhimõtted:

* riigi tasemel seatakse üldeesmärgid, mille rakendamine toimub kohaliku omavalitsuse strateegiate ja tegevuskavade alusel.
* jäätmehoolduse arendamine on jäätmeseaduse § 12alusel kohaliku omavalitsuse ülesanne, mille täitmise eesmärgiks on vältida või vähendada jäätmeteket ning tõsta jäätmehoolduse taset.
* kohalikul omavalitsusel on lai diskretsiooniotsus parima jäätmehoolduse lahenduse rakendamisel.
* suurim vastutus eesmärgistatud tulemuste saavutamisel on jäätmetekitajatel ja – valdajatel, kes peavad täitma etteantud reegleid ja juhiseid jäätmetekke vältimisel ja jäätmete liigiti kogumisel ning keskkonnakahjulikke tegevuste vältimisel.
* kohalik omavalitsus vastutab jäätmeseaduse § 1363 sätestatud jäätmete taaskasutamise sihteesmärkide saavutamise eest, rakendades selleks kõiki vajalikke ja otstarbekaid tegevusi.

## **1.1 Strateegilised dokumendid**

Keskkonnavaldkonna katusdokumendiks on seni olnud 2007. aastal koostatud „Eesti Keskkonnastrateegia aastani 2030“[[3]](#footnote-3). Strateegia määratles pikaajalised arengusuunad looduskeskkonna hea seisundi hoidmiseks, lähtudes keskkonnavaldkonna seostest majandus- ja sotsiaalvaldkonnaga ning nende mõjudest ümbritsevale looduskeskkonnale ja inimesele. Keskkonnastrateegia ei käsitle enam kõiki keskkonnavaldkonna jaoks aktuaalseid tegevussuundi ehk ei kata terviklikult kogu tulemusvaldkonda „Keskkond“. Uus keskkonnavaldkonna arengukava asendab seni kehtinud keskkonnastrateegiat.

**Keskkonnavaldkonna arengukava (edaspidi *KEVAD***) eelnõu[[4]](#footnote-4) lähtub Eesti riigi arengustrateegias „Eesti 2035“[[5]](#footnote-5) seatud pikaajalistest sihtidest ning panustab eelkõige sihtide „Eesti majandus on tugev, uuendusmeelne ja vastutustundlik“ ning „Eestis on kõigi vajadusi arvestav, turvaline ja kvaliteetne elukeskkond“ saavutamisse. Arengukavaga toetatakse muutuste elluviimist peamiselt valdkondades „Majandus ja kliima“ ning „Ruum ja liikuvus“. Lisaks lähtub KEVAD Euroopa Liidu (EL) pikaajalistest eesmärkidest ning pakub lahendusi muutunud oludega kohanemiseks. KEVAD seab Eestile keskkonnavaldkonna visiooni, eesmärgid ja alaeesmärgid koos olulisemate poliitikainstrumentidega aastani 2030 ning korrastab selle valdkonna strateegilist planeerimist.

KEVAD-s seatud visiooni ja üldeesmärgi saavutamiseks on püstitatud 16 alaeesmärki keskkonnavaldkonnale, jäätmekava kohaselt on olulisemateks valdkondadeks ringmajandus ja jäätmekäitlus. **Ringmajanduse valdkonna eesmärk aastaks 2030 on**: Eesti on toimiv ringse tootmise ja tarbimise süsteem. Tõhusa ringmajanduse rakendamisega tagatakse ettevõtluse väiksem keskkonnamõju, samas tõstes konkurentsivõimet ja suurendades ressursside kättesaadavust. Eestis kasutusel olevate ressursside tarneahel on selge ja võimalikult lühike. Kasutame ja tarbime kõiki ressursse targalt ja keskkonda hoidvalt ning see muudab meie ühiskonna kestlikuks. Looduskeskkonna ressursse kasutatakse kestlikult, võimaldades nende säilimise ja taastumise järgnevatele põlvedele. Tooted on kauakestvad ja materjalid on ohutult ja pikalt või lõputult ringluses. Ringmajanduse keskmes on ressursside kasutamise vähendamine, digitaalsed lahendused ja uued ärimudelid, mis ergutavad koostööd avaliku sektori, erinevate ettevõtete ning ettevõtete ja teadusasutuste vahel. Meil on piisavalt eksperte ning tagatud nende järelkasv, et toetada süsteemi jätkusuutlikkust ning arengut.

**Jäätmekäitluse korraldamise valdkonna eesmärk aastaks 2030 on:** Jäätmetekke vältimine ja toodete korduskasutamine ning parandamine on igapäevase käitumise osa ning jäätmetest luuakse uut väärtust toormena. Jäätmetekke vältimise raames tarbitakse mõistlikult ning vajaduspõhiselt keskkonnahoidlikke tooteid ja teenuseid, tekkekohal kogutakse jäätmeid liigiti, jäätmeid käsitletakse kui väärtuslikku ressurssi. Jäätmekorraldus lähtub jäätmehierarhiast, kus eelistatuim on jäätmetekke vältimine. Kus jäätmete vältimine on võimatu, tuleb toetada toodete korduskasutust ja jäätmete korduskasutuseks ettevalmistamist. Toodete parandamine ja remontimine on võimalik, lihtne ja mugav ning majanduslikult mõttekas. Kasutades tekkinud jäätmeid kui ressurssi, on võimalik saada loodusvaradest maksimaalset väärtust ja vähendada nõudlust uute loodusvarade järele. Kui ringlussevõtt pole võimalik, siis tuleb eelistada muul viisil taaskasutamist, sh sektoriülest ressursside ristkasutamist, et võimalikult vähe suunata jäätmeid põletusse või ladestada neid prügilasse. Jäätmetest toormena väärtuse loomine asendab toormaterjali kasutuselevõttu.

**Strateegia „Eesti 2035“** kohaselt on aastaks 2050 Eesti konkurentsivõimeline, teadmistepõhise ühiskonna ja majandusega kliimaneutraalne riik, kus on tagatud kvaliteetne ja liigirikas elukeskkond ning valmisolek ja võime kliimamuutuste põhjustatud ebasoodsaid mõjusid vähendada ja positiivseid mõjusid parimal viisil ära kasutada.

Eesti majandus on vastutustundlik inimeste ja looduse suhtes. Siin on paindlikku, uuendusmeelset ja vastutustundlikku ettevõtlust ning ausat konkurentsi soodustav turvaline majanduskeskkond. Kohalike ressursside väärindamine on kasvanud ja loodusvarade kasutamisel arvestatakse nii elurikkuse säilimise kui ka sotsiaal-majanduslike mõjudega. Kasutusel on uuenduslikud tehnoloogiad ja looduslähedased lahendused, mis vähendavad ajakulu vahemaade läbimisel ja tagavad hea elukeskkonna terves Eestis.

**Ringmajanduse valge raamat[[6]](#footnote-6)** koondab ministeeriumite ja huvirühmade arutelude tulemusel kokku lepitud visiooni, ringmajanduse aluspõhimõtted ja arengusuunad, millest lähtutakse edasistes tegevustes. Dokument toetab erinevaid osapooli, et ringmajandus oleks läbiv raamistik planeerimises, tarbimises, tootmises, poliitikas, elustiilis, kultuuris ja väärtushinnangutes. Valgele raamatule järgneb ringmajanduse tegevuste kava, milles tuuakse välja erinevate valdkondade tegevused ja mõõdikuid.

Tõhusa ringmajanduse rakendamisega tagatakse tasakaal ettevõtluse ja keskkonnakoormuse vahel, tõstes konkurentsivõimet ja säilitades toorainete varustuskindlust. Looduskeskkonna ressursse kasutatakse kestlikult, võimaldades nende säilimise ja taastumise järgnevatele põlvedele. Tooted on kauakestvad ja materjalid on ohutult, pikalt ringluses. Ringmajanduse keskmes on ressursside kasutamise vähendamine, digitaalsed lahendused ja uued ärimudelid, mis ergutavad ka koostööd erinevate ettevõtete ning ettevõtete ja teadusasutuste vahel. Olemas on piisav ekspertide järelkasv, mis tagab süsteemi jätkusuutlikkuse ning arenemise.

## **1.2 Riigi tasand**

Kliimaministeeriumi ülesanne on töötada välja riigi jäätmekava, mis annab jäätmehoolduse korraldamiseks suunised ning õigusaktid, et kavandatud plaane ja eesmärke võimalikult hästi ellu viia.

Keskkonnaamet on Kliimaministeeriumi valitsemisalas tegutsev valitsusasutus, mis annab keskkonnakaitselube, samuti registreerib jäätmeluba mittevajavaid jäätmekäitlejaid, teostab riiklikku järelevalvet ning kohaldab riiklikku sundi seaduses ettenähtud alustel ja ulatuses.

Keskkonnaagentuur on Kliimaministeeriumi hallatav riigiasutus, mille tegevusvaldkond on riikliku keskkonnaseire programmi täitmine, keskkonnavaldkonna riigisiseste ja rahvusvaheliste aruannete koostamine, keskkonnaseisundile hinnangute andmine, elutähtsate teenuste, sh ilmaprognoosi tagamine ning seirejaamade, -vahendite ja - seadmete pidamine ja uuendamine.

Jäätmekava koostamise hetkel on Kliimaministeeriumi poolt kooskõlastamisel jäätmeseaduse, pakendiseaduse ja teiste seaduste muutmise eelnõu.[[7]](#footnote-7) Eesmärk on tagada puhtam elukeskkond ning saavutada Eesti jäätmehoolduses üleminek ringmajandusele. Selleks on vaja ellu viia struktuursed muudatused, mis aitavad tagada olmejäätmete (sealhulgas olmejäätmete hulka kuuluvate pakendijäätmete) liigiti kogumise ning olmejäätmete ringlussevõtu, sealhulgas sihtarvude saavutamise.

## **1.3 Omavalitsuse tasand**

Kohalikul tasandil jäätmehoolduse planeerimisel on tähtis määratleda täpselt kohalikule omavalitsusele erinevate jäätmehooldusalaste õigusaktidega antud õigused ning pandud kohustused. Omavalitsuste vahelise koostöö aluseks on ühised eesmärgid ja tegevuskava ning kohalikul tasandil jäätmehooldust reguleerivad õigusaktid.

Üle Eesti ühtselt toimiva jäätmehoolduse ning käitlussüsteemi toimimise eelduseks on kõigi omavalitsuste omavaheline koostöö koostööstruktuuride kaudu. Kohalike omavalitsuste vahelise koostöö eelisteks on majanduslik kasulikkus, sest see võimaldab õigesti dimensioneerida ja paigaldada jäätmekäitlusrajatised (keskkonnajaam, jäätmejaam jms), mille tulemusena on halduskulud madalamad, ühistes veopiirkondades on teenuse hind ühtlane, ühiselt korraldatud taaskasutatavate jäätmete kogumissüsteem on tõhusam.

Kanepi vald on MTÜ Eesti Jäätmehoolduskeskuse liige (edaspidi *EJHK*). EJHK on loodud omavalitsuste jäätmehooldusalase koostöö edendamiseks, jäätmeseadusegaomavalitsustele pandud ülesannete täitmiseks ning ühiselt jäätmehoolduse arendamiseks. Ühing on asutatud 2003. aastal koostöös teiste omavalitsustega Järvamaalt, Raplamaalt, Jõgevamaalt, Viljandimaalt, Harjumaalt, Tartumaalt, Pärnumaalt, Põlvamaalt ja Valgamaalt.

Jäätmekäitlusalast tegevust Kanepi vallas reguleerivad valla arengukava², käesolev jäätmekava, jäätmehoolduseeskiri[[8]](#footnote-8) ning jäätmevaldajate registri põhimäärus[[9]](#footnote-9).

Keskkonnaagentuuri poolt on läbiviidud projekt „Ringmajanduse võimekuse tõstmine“[[10]](#footnote-10) perioodiga 19.07.2021 – 31.12.2023, mille eesmärk oli liikuda Eesti ringmajanduse raamistiku väljatöötamise suunas. See nägi ette suurendada avalikkuse teadlikkust, siduda ringmajandust inimeste igapäevaellu ning aidata kaasa inimeste tarbimiskäitumise muutmisele. Projekti raames koostati omavalitsuste põhine teekaart, hinnati ja kaardistati ringmajanduse hetkeolukorda omavalitsuses. Selgitati välja kitsaskohad ja pakuti välja olukorrale sobivaid lahendusi. Igale omavalitsusele töötati välja individuaalne teekaart, mis koosneb tegevuskavast, soovitustest ja nõuannetest jäätmemajandusele, teavitustegevusele, keskkonnahoidlike riigihangete ja ringmajanduslike ärimudelite kasutuselevõtuks, kohalike ressursside kestlikuks kasutamiseks, keskkonnajuhtimissüsteemide rakendamiseks ning koostöövõimalusteks omavalitsuse, erinevate sektorite ja rahvusvaheliste partnerite vahel.

## **1.4 Ettevõtte tasand**

Ettevõtte tasandil reguleerivad jäätmekäitlust keskkonnakaitseload. Kui ettevõte käitleb teiste isikute tekitatud ja üle antud ohtlikke jäätmeid, peab ta omama vastavat keskkonnakaitseluba.

Ettevõtted peavad majandustegevuse tulemusel tekkivate jäätmete käitlemisel korraldama:

• tavajäätmete (sh olmejäätmete, ehitus- ja lammutusjäätmete jm) kogumist ja edasisele käitlemisele (taaskasutamisele) suunamist, vastavalt korraldatud jäätmeveo hanketingimustele;

• ohtlike jäätmete (v.a põlevkivisektoris tekkivate ohtlike jäätmete) kogumist ja edasist käitlemist;

• iseseisvaid jäätmekäitlussüsteeme omavates ettevõtetes tekkivate jäätmete käitlemist;

• jäätmete taaskasutamise protsessis (ka jäätmete korduskasutamiseks ettevalmistamises) osalemist ja oma positiivse panuse andmist.

Ettevõtted kui jäätmetekitajad peavad lähtuma lisaks eelnevale loetelule omavalituse jäätmehoolduseeskirja tingimustest ja olema hõlmatud korraldatud jäätmeveoga. Kanepi vallal on võimalus nõuda ettevõtetelt jäätmete tekke ja käitlemise tegevuste osas jäätmekava koostamist, mis võimaldab vallal ülevaadet ettevõtte tegevuste olemusest ja võimalikest mõjudest valla jäätmehoolduse eesmärkidele.

## **1.5 Kodumajapidamine**

Kodumajapidamise tasandil on olulised järgmised tegevused: liitumine korraldatud jäätmeveoga, olmejäätmete liigiti kogumine tekkekohas, biojäätmete liigiti kogumine ja võimalusel kohtkompostimine, lisaks vanapaberi ja papi, suurjäätmete ja tekstiilijäätmete liigiti kogumine tekkekohas, klaasi- ja segapakendijäätmete eraldi kogumine, ohtlike jäätmete eraldamine ja nende viimine kogumispunkti jm. Kodumajapidamises tekkinud jäätmete käitlemisel on vaja juhinduda valla jäätmehoolduseeskirjast, mis järgib riigi jäätmepoliitika eesmärke, õigusaktide nõudeid, valla jäätmekava ning kohaliku omavalitsuse või nende ühenduste jäätmealast infrastruktuuri.

# **2. JÄÄTMEKAVA RAKENDAMISE MÕJU KESKKONNALE**

Käesoleva jäätmekavaga seotud eesmärgid ning nende täitmiseks toodud tegevuste eesmärk on eelkõige tervikliku jäätmekäitlussüsteemi loomine, mille juures peab arvestama ka keskkonna- ja terviseaspekte. Suuremat tähelepanu pööratakse uute tingimuste seadmisele jäätmete tekkekohal kogumisele ja kogutud jäätmete taaskasutamise toimingutele. Eesmärgiks on vältida Kanepi valla huve kahjustavate jäätmekäitlustegevuste rakendamist ja vähendada negatiivseid keskkonnamõjusid.

Jäätmekavaga planeeritavad tegevused seisnevad peamiselt jäätmete kogumise korraldamises ning liigiti kogumise tõhustamises. Jäätmekäitluse arengut planeeritakse lähtudes jäätmehierarhiast koos otstarbekuse põhimõttega. Seega olenemata võimalikest jäätmekäitluse alternatiividest, tuleb igal juhul jätkata ja edendada jäätmete liigiti kogumist parimal võimalikul viisil. See aitab kaasa jäätmete lõppkäitlemise keskkonnamõjude vähendamisele, samuti väheneb taastumatute loodusvarade kasutamine ja sellest tingitud keskkonnamõjud.

**Jäätmete tekke, kogumise ja käitlemise keskkonnamõju**

Kõige suuremat mõju keskkonnale avaldavad jäätmete kogused, mida viiakse otseselt keskkonda s.t ebaseaduslikult kõrvaldatud ja ladestatud jäätmed. Ebaseaduslik tegevus on võimalik eelkõige tulenevalt sellest, et:

* kõik jäätmevaldajad ei ole korraldatud jäätmeveoga hõlmatud.
* järelevalve korraldus on ebapiisav.

Jäätmetest tuleneva keskkonnamõjude vältimisel on oluline roll inimeste teadlikkusel ja jäätmete tekkekohal liigiti kogumise vajalikkuse mõistmisel. Mida rohkem jäätmeid tekkekohal koguda ja nõuetekohasele käitlejale üle anda, seda suurem on jäätmete taaskasutus ja seda väiksem on negatiivne keskkonnamõju. Sellise tegevusega on võimalik kokku hoida tarbitavaid ressursse ja vältida ohtlike ainete keskkonda sattumist.   
Olmejäätmete ja biolagunevate jäätmete puhul mõjutavad keskkonda lõhnahäiringud, kogumisvahendite nõrgvesi, näriliste ja lindude levik. Selle tõkestamiseks on vajalik tagada regulaarne jäätmevedu, nõuetele vastavate kogumisvahendite kasutamine ja nende sobiv paigutus.

Kanepi valla jäätmekava näeb ette eesmärgid ja tegevused jäätmetest ja nende kogumisest tulenevate negatiivsete mõjude maandamiseks/vähendamiseks.

**Jäätmeveo keskkonnamõju**

Jäätmeveo peamiseks keskkonnamõjuks on jäätmeveomasinate poolt tekitatavad heitgaasid, müra ja lõhnahäiringud ning jäätmeveo käigus jäätmete sattumine keskkonda. Jäätmeveo halb korraldatus nt ebaregulaarne mahutite tühjendamine võib tekitada häiringuid, mida saab vältida. Korraldatud jäätmeveo rakendamise tingimused tagavad, et Kanepi vallas teenindab olmelist jäätmevoogu kindlal ajahetkel üks jäätmevedaja, kelle kasutuses on tehniliselt sobilik masinapark ning logistika on korraldatud säästvalt.

Oluliseks ja sageli kontrollimatuks keskkonnamõju tekitajaks on korraldatud jäätmeveoga hõlmamata jäätmete vedu. Nn vabaturu jäätmete käitlemisel osaleb suur hulk jäätmekäitlejaid, kes väga sageli ei kasuta selleks parimat võimalikku tehnikat ja kelle esmaseks eesmärgiks ei ole keskkonnahoiu tagamine. Eeltoodu kinnitab selget vajadust luua reeglid nn vabaturu jäätmete veole ja käitlemisele ning rakendada tegevuste kontrollimiseks ja mõju hindamiseks järelevalvemeetmeid.

Kanepi valla jäätmekava näeb ette eesmärgid ja tegevused jäätmete vedamisel parima võimaliku lahenduse rakendamist, mis maandavad/vähendavad veoga tekkivaid negatiivseid keskkonnamõjusid.

**Jäätmete kõrvaldamise keskkonnamõju**

Jäätmete kõrvaldamine on nende ladestamine prügilasse, põletamine ilma energiakasutuseta või muu samaväärne toiming, mis ei ole taaskasutamine. Jäätmete kõrvaldamisega kaasnevaid keskkonnamõjusid maandavad kõrvaldamiskäitistele kehtivad nõuded. Tekkida võivate mõjude maandamise meetmeks, mida Kanepi vald kasutab, on jäätmete tekkekohal liigiti kogumine, mis vähendab kõrvaldamisse suunatavate jäätmete mahtu ja nende ohtlikkust.

Kanepi valla jäätmekava näeb ette eesmärgid ja tegevused jäätmete kõrvaldamise osakaalu vähendamiseks ja seeläbi negatiivsete keskkonnamõjude tekke vähendamiseks.

**Jäätmete taaskasutamise keskkonnamõju**

Kõik jäätmetega tehtavad toimingud kasutavad ressursse ja tekitavad keskkonnamõjusid. Jäätmete käitlemine nende taaskasutamiseks ettevalmistamisel või taaskasutamisel peab toimuma parima võimaliku tehnoloogia abil, mis tagab tegevuste läbipaistvuse, mõõdetavuse ja juhitavuse. Teatud juhtudel võib jäätmete kõrvaldamine tuua kaasa väiksema või paremini maandatava keskkonnamõju kui jäätmete ebaefektiivsel viisil käitlemine. Jäätmete käitlemise erinevate toimingute keskkonnamõjud ei ole Eestis veel ringmajanduslike hindamismudelite alusel analüüsitud, mistõttu on Kanepi vallale oluline ise hinnata valla jäätmete käitlusega kaasnevaid mõjusid.

Kanepi valla jäätmekava näeb ette eesmärgid ja tegevused jäätmete taaskasutamise, tervikuna aga kogu jäätmehoolduse korraldamise lahenduse osas monitoorimissüsteemi rakendamise, mis võimaldab edaspidi adekvaatselt hinnata iga tegevusega kaasnevaid keskkonnamõjusid.

Tulenevalt jäätmete taaskasutamise eesmärkidest, ringmajandusliku majandusmudeli arendamise vältimatusest ning keskkonnahoiu edendamisest, on Kanepi valla jäätmehoolduse arendamisel nn katuseesmärgiks keskkonnahoidlikule ja süsinikuneutraalsele jäätmehoolduse korraldamise mudelile ülemineku teostamine nii käesoleva jäätmekava kui järgnevate jäätmekavade alusel.

# **3. KANEPI VALLA ÜLDISELOOMUSTUS**

Käesoleva jäätmekavaga planeeritakse jäätmemajandust 525 km² suurusel territooriumil, mis hõlmab Kanepi valla nime alla ühinenud endiste Kanepi, Kõlleste ja Valgjärve valla haldusterritooriumid. Seisuga 01.01.2023 oli rahvastikuregistri andmetel Kanepi vallas 4811 elanikku. Jäätmekavaga hõlmataval territooriumil on üks Kanepi alevik ja 48 küla.

Pilt, millel on kujutatud kaart, tekst, Atlas

Kirjeldus on genereeritud automaatselt

Joonis 1. Kanepi valla halduspiir (*allikas: Maa-amet*).

Rahvastikuregistri andmetel Kanepi valla elanike arv iga aastaselt pisut väheneb. Valla rahvaarvu jagunemine aastate kaupa on välja toodud joonisel 2.

Joonis 2. Rahvaarv Kanepi vallas aastatel 2018-2025 01. jaanuari seisuga (*allikas: Rahvastikuregister*).

Statistikaameti andmetel tegutses 2024. aastal Kanepi valla territooriumil kokku 499 ettevõtet. Ettevõtluses on põhiharudeks ettevõtete arvu järgi metsamajandus ja põllumajandus, aga ka ehitus, teenindussektor (kaubandus, erinevad teenused, turism, toitlustus). Täpsem jaotus tegevusvaldkondade kaupa on välja toodud tabelis 1.

Tabel 1. Kanepi valla ettevõtted tegevusala järgi aastal 2024 *(allikas: Statistikaamet).*

|  |  |
| --- | --- |
| **Tegevusala** | **Ettevõtete arv** |
| Põllumajandus, metsamajandus ja kalapüük | 140 |
| Ehitus | 66 |
| Hulgi- ja jaekaubandus; mootorsõidukite ja mootorrataste remont | 57 |
| Töötlev tööstus | 43 |
| Kutse-, teadus- ja tehnikaalane tegevus | 42 |
| Veondus ja laondus | 30 |
| Kunst, meelelahutus ja vaba aeg | 26 |
| Haldus- ja abitegevused | 22 |
| Muud teenindavad tegevused | 18 |
| Majutus ja toitlustus | 16 |
| Kinnisvaraalane tegevus | 12 |
| Info ja side | 8 |
| Haridus | 6 |
| Tervishoid ja sotsiaalhoolekanne | 6 |
| Finants- ja kindlustustegevus | 5 |

Ülevaate saamiseks jäätmete veost ja jäätmevaldajate paiknemisest on kohalikul omavalitusel kasutada tööriist – jäätmevaldajate register. Jäätmevaldajate registri pidamise eesmärgiks on saada ülevaade kõikidest piirkonna jäätmevaldajatest, nendega seotud jäätmetekkekohtadest ja - mahtudest ning tagada ülevaade jäätmete veost. Jäätmeseaduse alusel peab kohaliku omavalitsuse organ asutama oma määrusega jäätmevaldajate registri ning kehtestama registri pidamise korra.

Kanepi valla jäätmevaldajate register on ühishallatav koos teiste EJHK liikmeskonna omavalitsuste jäätmevaldajate registritega.

01.10.2024.a seisuga oli Kanepi valla jäätmevaldajate registri põhjal liitunud jäätmetekkekohti kokku 1744. Vallas on kokku 1675 eramajapidamist, 2 korteriga elamuid on 52, 3 ja enam korteriga elamuid 88.

# **4. hetkeolukorra ülevaade jäätmeliikide ja koguste kaupa**

Hetkeolukorra ülevaate saamiseks on kasutatud Kanepi Vallavalitsuse käsutuses olevat teavet ja riikliku jäätmestatistika andmeid. Riiklik jäätmestatistika andmebaas koondab kokku tekitatud, kogutud ja käideldud jäätmekogused jäätmekäitlejate esitatud jäätmearuannete põhjal.

Kanepi valla jäätmetekke andmed on saadud Keskkonnaagentuuri andmebaasidest jäätmearuandluse infosüsteemist[[11]](#footnote-11) (edaspidi *JATS*) ja Keskkonnaportaalist[[12]](#footnote-12). Kõikide tekkivate jäätmekoguste puhul teostati päring andmebaasidest kuue aasta kohta (2018-2023).

Vastavalt JATS ja Keskkonnaportaal andmetele tekkis Kanepi vallas perioodil 2018-2023 kokku ca 17 044 tonni erinevaid jäätmeid. Sellest 47% ehk 8031 tonni olid 17-koodiga jäätmeid, kuhu kuuluvad erinevaid ehitus- ja lammutustegevuse käigus tekkinud metallijäätmed aga ka betoon, tellised ja muud ehitus-lammutusjäätmed, 34% olmejäätmed (5833 tonni) ning ülejäänud 19% moodustasid muud tööstuses ja tootmises tekkinud jäätmed.

Tabeli 2 kohaselt on 2018-2023 aastatel taaskasutusse suunatud kokku 16 662 tonni jäätmeid, millest suurema osa moodustavad taimsete ja loomsete jäätmete anaeroobsel töötlemisel tekkinud vedelik (12482 tonni), erinevaid ehitusjäätmeid (2700 tonni), saepuru (591,0 tonni), taimsete kudede jäätmeid (410 tonni), olmereovee puhastussetteid (290,0 tonni).

Tabel 2. Jäätmete teke ja käitlemine (kõik jäätmeliigid) aastatel 2018-2023 tonnides *(allikas JATS ja Keskkonnaportaal*).

|  |  |  |  |  |
| --- | --- | --- | --- | --- |
| **Aasta** | **Koguteke (sh kogutud)** | **Transport valda sisse** | **Taaskasutatud** | **Transport vallast välja** |
| 2018 | 1957,49 | 605,00 | 720,6 | 1832,73 |
| 2019 | 2100,39 | 290,0 | 361,90 | 2036,86 |
| 2020 | 4710,82 | 1317,70 | 2450,2 | 2327,03 |
| 2021 | 3016,72 | 11208,70 | 12936,30 | 2571,89 |
| 2022 | 2471,55 | - | 95,70 | 2408,19 |
| 2023 | 2786,52 | - | 97,70 | 2721,41 |

## **4.1. Olmejäätmete kogumine ja käitlemine**

Olmejäätmed (jaotisekoodiga 20) on kodumajapidamistest kogutud segajäätmed ja liigiti kogutud jäätmed, sealhulgas paber ja kartong, klaas, metallid, plast, biojäätmed, puit, tekstiil, pakendid, elektri- ja elektroonikaseadmetest tekkinud jäätmed, patareid ja akud ning suuremõõtmelised jäätmed, sealhulgas madratsid ja mööbel ning muudest allikatest kogutud segajäätmed ja liigiti kogutud jäätmed, mis on oma koostise ja omaduste poolest kodumajapidamisjäätmete sarnased (JäätS § 7).

Joonis 3. Olmejäätmete tekkemahud Kanepi vallas aastatel 2018-2023 *(allikas: JATS ja Keskkonnaportaal).*

Olmejäätmete teke, sealhulgas pakendijäätmed (jaotiskoodiga 15) on vaadeldaval perioodil 2018-2023 jäänud suurusjärku 1061-1561 tonni aastas (Joonis 3).

Eurostati[[13]](#footnote-13) andmetel tekkis 2022. aastal Eestis elaniku kohta keskmiselt 373 kilogrammi olmejäätmeid (jäätmekava koostamisel hetkel 2023. aasta andmed puuduvad). Kanepi vallas kogutud olmejäätmete kogus ühe elaniku kohta on olnud viimsel kuuel aastal vahemikus 218-326 kg/inimese kohta (joonis 5), mis on jäätmete kogutekke kohta arvutatuna väiksemad kui Eesti keskmine.

Joonis 4. Olmejäätmete tekkemahud ühe elaniku kohta Kanepi vallas aastatel 2018-2023 aastal *(allikas: JATS, Keskkonnaportaal).*

Olmejäätmete tekke vähendamise edendamisel on peamine roll täita elanikkonnal, kelle teadlikkusest ja tarbimisharjumustest sõltub suuresti nii pakendijäätmete, toidujäätmete kui ka muude olmejäätmetekoguse vähendamine.

Olmejäätmete liigiti kogumisel tekkekohas tuleb vastavalt keskkonnaministri 03.06.2022 määrusele nr 28 " Olmejäätmete liigiti kogumise ja sortimise nõuded ja kord ning sorditud jäätmete liigitamise alused" liigiti koguda vähemalt järgmised jäätmeliigid: paber ja kartong, kodumajapidamises tekkinud plastid, metallid, klaas ja puit, biolagunevad aia- ja haljastujäätmed, köögi- ja sööklajäätmed, bioloogiliselt mittelagunevad aia- ja haljastujäätmed, pakendid, tekstiil, suurjäätmed, probleemtoodete jäätmed, ravimijäätmed ja ohtlikud jäätmed.

Kanepi vald on hõlmatud korraldatud jäätmeveoga, vallas on moodustatud üks jäätmeveopiirkond. Korraldatud jäätmeveo raames saab üle anda kokku 7 erinevat jäätmeliiki: segaolmejäätmed, biolagunevad köögi- ja sööklajäätmed, biolagunevad aia- ja haljastujäätmed, segapakendijäätmed, paberi- ja kartongijäätmed, klaaspakendid ning suurjäätmed. Kõiki neid jäätmeid tuleb tekkekohal liigiti koguda, erisused kehtivad nende üleandmisel jäätmevedajale.

## **4.2. Segaolmejäätmete kogumine ja käitlemine**

Segaolmejäätmete (20 03 01) kogumine ja vedu on korraldatud jäätmeveoga hõlmatud ning kõik Kanepi valla jäätmevaldajad peavad olema kogumissüsteemiga liidetud. Segaolmejäätmete kogumisega seotud tehnilised nõuded, nagu kogumismahutite tüübi, materjali, suuruse, paiknemise, tühjendussageduse ja ühiste kogumismahutite kasutamise sätestab Kanepi valla jäätmehoolduseeskiri.

Olmejäätmetest suurima tekkemahuga on segaolmejäätmed, mis hõlmab nii ettevõtete kui kodumajapidamiste jäätmeid, mis on aastate lõikes jäänud vahemikku 636-750 tonni aastas (joonis 5). Jooniselt nähtub, et segaolmejäätmete teke ja jäätmete liigiti kogumine on viimastel aastatel püsinud samal tasemel.

Joonis 5. Segaolmejäätmete tekkemahud ja liigiti kogumise määr Kanepi vallas aastatel 2018-2023 *(allikas: JATS ja Keskkonnaportaal).*

Segaolmejäätmed ei ole jäätmeseaduse alusel liigiti kogutav jäätmeliik, vaid tekkekohal liigiti kogutavate jäätmete sorteerimisjääk. Seetõttu seab Kanepi vald segaolmejäätmete kogumisele ja käitlemisele järgmised eesmärgid:

* järgnevatel aastatel tuleb prügilasse ladestatavate segaolmejäätmete kogus viia miinimumini ning neid ei tohi segada liigiti kogutavate jäätmetega. Selleks peavad kõik jäätmevaldajad olema korraldatud jäätmeveoga hõlmatud;
* jäätmete äraveo ja käitlemise hinnastamine peab motiveerima ja edendama jäätmete liigiti kogumist;
* segaolmejäätmete käitlemisel on eelistatud lahenduseks energeetiline taaskasutus vms lahendus, mis väldib ladestamist. Eelistatud lahendus peab olema otstarbekas nii majanduslikust kui keskkonnahoiu aspektist.

Olmejäätmete liigiti kogumise edasisel kavandamisel on oluline teada segaolmejäätmete liigilist koostist. Prügilasse ladestatud segaolmejäätmete koostise analüüsimiseks on Eestis erinevate meetodite alusel tehtud ainult üksikuid piirkondlikke ja valdavalt lühiajalisi uuringuid. Viimane põhjalikum segaolmejäätmete sortimisuuring viidi läbi 2020. aastal SEI Tallinn „Segaolmejäätmete, eraldi kogutud paberi- ja pakendijäätmete ning elektroonikaromu koostise ja koguste uuring“ (<https://www.sei.org/publications/segaolmejaatmete-uuring/>. Varasem sortimisuuring pärineb aastast 2012-2013. Sortimisuuringu eesmärk oli analüüsida Eesti eri piirkondades ja asulatüüpides tekkivate ja prügilasse ladestatavate segaolmejäätmete ainelist koostist.

Tabel 3. Segaolmejäätmete hinnanguline koostis massiprotsentides, aastal 2023, lähtuvalt SEI uuringust 2020.a. Aluseks on võetud Eesti keskmine.

| **Jäätmeliik** | **Massi protsent** | **Jäätmekogus, t/a** |
| --- | --- | --- |
| Orgaanilised jäätmed | 31,74 | 225,5 |
| Paber, papp, kartong | 17,01 | 120,8 |
| Klaas | 6,43 | 45,7 |
| Metall | 2,33 | 16,6 |
| Plast | 17,83 | 126,7 |
| Puit | 1,28 | 9,0 |
| Elektroonikaromu | 0,89 | 6,3 |
| Muu põlev materjal | 12,68 | 90,1 |
| Tekstiil | 5,81 | 41,3 |
| Ohtlikud jäätmed | 0,09 | 0,64 |
| Muu mittepõlev materjal | 3,92 | 27,9 |
| **KOKKU:** | **100** | **710,5** |

Segaolmejäätmete koostise arvutuslik analüüs näitab, et segaolmejäätmetena antakse üle 28% pakendijäätmeid ja 17% vanapaberit, mille liigiti kogumise võrgustik on kõige tihedam võrreldes muude taaskasutatavate jäätmetega. Biojäätmeid (köögi- ja haljastusjäätmeid) sisaldub segaolmejäätmetes üks kolmandik.

## **4.3. Biolagunevate jäätmete kogumine ja käitlemine**

Biolagunevad jäätmed moodustavad olulise osa segaolmejäätmetest. Biolagunevate jäätmete koguste vähendamisel on võtmeroll ladestatavate segaolmejäätmete koguste vähendamisel ning prügilate keskkonnaohu minimeerimisel.

SEI Tallinn poolt läbiviidud segaolmejäätmete, eraldi kogutud paberi- ja pakendijäätmete ning elektroonikaromu koostise ja koguste uuringu tulemuste kohaselt oli biojäätmete sisaldus segaolmejäätmetes Eestis keskmiselt 32%. Sealjuures valdava osa biojäätmetest moodustasid köögi- ja sööklajäätmed 73%.

Jäätmearuandluse alusel vaadeldaval perioodil 2018-2023 on biolagunevaid köögi- ja sööklajäätmeid jäätmekäitlejale üle antud ainult 2020. aastal 1,28 tonni. Varasemalt ei ole köögi- ja sööklajäätmete liigiti kogumist rakendatud korraldatud jäätmeveo raames.

2024. aastal rakendunud korraldatud jäätmeveo kontsessiooni alusel, mis kehtib ka jäätmekava koostamisel hetkel, on biolagunevate köögi- ja sööklajäätmete liigiti kogumine ja jäätmevedajale üleandmine kõigile jäätmevaldajatele kohustuslik, kes asuvad tiheasustusalal ja kompaktse hoonestusega alal. Jäätmevaldajad, kes teostavad jäätmete kohtkompostimist, on vabastatud jäätmete jäätmevedajale üleandmise kohustusest.

2023. aastal koguti biolagunevaid jäätmeid liigiti 3,98 tonni (joonis 6). Kui lisada need liigiti kogutud biojäätmete kogused segaolmejäätmetes sisalduvatele biojäätmete kogustele, oli 2023. aastal vallas hinnanguline biolagunevate jäätmete tekkekogus 229,5 tonni. **Seega on biojäätmete liigiti kogumise efektiivsus 1,7%.**

Joonis 6. Biolagunevate jäätmete tekkemahud Kanepi vallas aastatel 2018-2023 *(allikas: JATS ja Keskkonnaportaal).*

Biolagunevate köögi- ja sööklajäätme liigiti kogumine avaldab suurimat mõju segaolmejäätmete tekkemahu vähenemisele ning toidujäätmete taaskasutamisele suurimas võimalikus mahus. Selleks peavad olema kõik jäätmevaldajad hõlmatud biolagunevate köögi- ja sööklajäätmete tekkekohal kogumisega ning võimalusel tuleb tekkekohal kompostida, kui jäätmevaldaja rakendab selleks nõuetekohaseid toiminguid (kompostimise toiming on reglementeeritud).

Biolagunevate köögi- ja sööklajäätmete nõuetekohase kogumise kontrollimisel on vastav kohustus pandud jäätmeveo teostajale ning on loodud motiveeriv sanktsioonide süsteem nende jäätmevaldajate osas, kes korduvalt rikuvad toidujäätmete liigiti kogumise nõuet ja segavad need teiste jäätmete hulka.

Kuna olmejäätmetest moodustavad suure osa biolagunevad köögi- ja söögijäätmed, siis on jäätmetekke vältimiseks ja vähendamiseks oluline, et iga jäätmevaldaja (nii elanik, asutus kui ettevõte) rakendaks selleks asjakohaseid meetmeid. Eelistatuimaks lahenduseks on korrigeerida oma tarbimisharjumusi viisil, mis loob eeldused toidu raiskamise piiramiseks ja jäätmete väheseks tekkimiseks. Toiduainete kaubandusest ja tootmisest tekkivad mittevajalikud või realiseerimistähtaega ületavad tooted on mõistlik anda Toidupangale vms organisatsioonile, kes jagab need edasi abivajajatele.

Biolagunevaid aia- ja haljastujäätmeid tuleb koguda liigiti ja nõuetele vastavalt kohtkompostida, üle anda korraldatud jäätmeveo kogumisringide raames või viia Kanepi valla jäätmejaama. Jäätmete üleandmine jäätmevedajale on võimalik jäätmevaldajatel, kes asuvad tiheasustusalal ja kompaktse hoonestusega alal.

Koduaedades tekkivate haljastujäätmete koguste vähendamiseks propageeritakse nende kohapealset kompostimist. Kompostimise puhul teavitatakse elanikke sellega kaasnevatest nõuetest ja propageeritakse kompostrite või kompostiaunade kasutamist.

## **4.4. Paberi- ja kartongjäätmete kogumine ja käitlemine**

Paberi- ja kartongjäätmed (20 01 01) on eraldi kogutuna kergesti taaskasutatavad. Vanapaberi taaskasutamiseks on tarvis see eraldada muudest jäätmetest ning vältida selle kvaliteedi langemist. Antud jäätmete koguste vähendamine segaolmejäätmetes on võimalik eelkõige paberi- ja papijäätmete kogumisvõrgustiku rajamise abil. Vanapaber kui materjal kattub osaliselt pakenditega, mis tähendab seda, et jäätmevaldajad koguvad küll liigiti, kuid osa vanapaberi jäätmetest jõuab pakendikonteineritesse.

Alates 01.01.2024. aastal rakendunud korraldatud jäätmeveo perioodil on paberi- ja kartongijäätmete kogumine ja üleandmine kohustuslik jäätmevaldajatele korterelamutes, äri-, tootmis-, teenindus ja ühiskondlike hoonetega hoonestatud kinnistutel. Ülejäänud jäätmevaldajad annavad jäätmed üle avalikesse kogumismahutitesse, mis on korraldatud jäätmeveoga hõlmatud või Kanepi valla jäätmejaamadesse vastavasse konteinerisse.

Joonis 7. Vanapaberi- ja kartongjäätmete tekkemahud Kanepi vallas aastatel 2018-2023 *(allikas: JATS ja Keskkonnaportaal).*

Keskkonnaagentuuri jäätmearuandluse andmetel koguti Kanepi vallas 2023. aastal liigiti 79,5 tonni vanapaberi ja pappi. Lisades sellele juurde segaolmejäätmetes sisalduva paberi ja papi koguse (120,8 tonni) võib eeldada, et vallas tervikuna tekkis kokku ligikaudu 200,3 tonni vanapaberit ja pappi. Kogutekke kogusele lisandub juurde ka kodumajapidamises kütteks kasutatava vanapaberi ja papi osa, kuid mille kogust ei ole võimalik määrata. **Vanapaberi liigiti kogumise efektiivsus oli 2023. aastal 40%.**

Selleks, et suurendada vanapaberi liigiti kogumise efektiivsust, tuleks muuhulgas:

* tõsta inimeste teadlikkust kampaaniate jmt abil;
* muuta vanapaberi üleandmine elanikele mugavamaks, võimaldades näiteks eramajade elanikele vanapaberi kogumiskoti teenust;
* soodustada vanapaberi äraandmist võrreldes segaolmejäätmetega veohinna kaudu;
* tugevdada järelevalvet jäätmehoolduseeskirja täitmise üle, kus vanapaberi konteineri kasutamine on kohustuslik.

## **4.5. Pakendijäätmete kogumine ja käitlemine**

Pakend on mis tahes materjalist valmistatud toode, mis kasutatakse kauba, toormest kuni valmiskaubani hoidmiseks, kaitsmiseks, käsitsemiseks, kättetoimetamiseks ja esitlemiseks kogu tsükli vältel tootjast tarbijani.

Olmejäätmete koostisesse kuuluvatest jäätmeliikidest on liigiti kogumisse kõige laialdasemalt haaratud pakendijäätmed, mille käitlemine põhineb taaskasutusorganisatsioonide korraldatud pakendijäätmete kogumisvõrgustikul. Eestis tegutseb kokku neli akrediteeritud tootjavastutusorganisatsiooni. Neist kolm (OÜ Eesti Pakendiringlus, Eesti Taaskasutusorganisatsioon MTÜ ja OÜ Tootjavastutusorganisatsioon) tegelevad tagatisrahata pakendite ning üks (OÜ Eesti Pandipakend) tagatisrahaga ehk pandipakendite kogumise ja taaskasutamise korraldamisega.

Pakendiseadusest tulenevalt on omavalitsustel pakendi ja pakendijäätmete kogumissüsteemis koordineeriv roll. Kohalik omavalitsus peab kindlaks määrama oma haldusterritooriumil pakendi ja pakendijäätmete kogumisviisid ning sätestama need oma jäätmehoolduseeskirjas.

Korraldatud jäätmeveo raames on segapakendite kogumine ja üleandmine vabatahtlik kõikidele jäätmevaldajatele. Segapakendijäätmed saab ära anda jäätmevedajale või Kanepi valla jäätmejaamadesse vastavasse konteinerisse. Klaaspakendite üleandmine jäätmevedajale on kohustuslik korterelamutes ja äri-, tootmis- ja ühiskondlike hoonetega hoonestatud kinnistutel.  Ülejäänud jäätmevaldajad annavad jäätmed üle avalikesse kogumismahutitesse, mis on korraldatud jäätmeveoga hõlmatud või Kanepi valla jäätmejaamadesse vastavasse konteinerisse.

Kanepi vallas on jäätmekava koostamise seisuga (s.o. 01.10.2024) 62 avalikku pakendite kogumismahutit (tabel 4), mis võimaldavad koguda erinevaid pakendijäätmeid. 2015. aastal oli avalikke kogumiskonteinereid kokku 37 tk, seega on üheksa aastaga kasvanud pakendite liigiti kogumise võrgustik ca 40%.

Tabel 4. Pakendjäätmete avalikud kogumispunktid taaskasutusorganisatsioonide lõikes.

|  |  |  |  |
| --- | --- | --- | --- |
| **Organisatsiooni nimetus** | **Segapakend** | **Paber ja papp** | **Klaaspakend** |
| MTÜ Eesti Taaskasutusorganisatsioon | 15 |  |  |
| Eesti Pakendiringlus OÜ | 11 | 7 | 18 |
| Tootjavastutusorganisatsioon OÜ | 11 |  |  |

Segapakendid on olemuselt kõige suurema tekkemahuga olmeline jäätmeliik, mille kogumine avaliku võrgu kaudu alati ei ole olnud efektiivne ja on tekitanud olulisi probleeme kogutud jäätmete kvaliteedi ja liigilise puhtuse osas. Samuti soosib avalik kogumisvõrk kui anonüümne lahendus liigiti kogumise nõuete rikkumist ning toob kaasa pidevaid jäätmereostusi, mille koristamine tekitab vallale täiendavaid kulusid.

Klaaspakendid on jäätmeliik, mille suunamine materjalina ringlusesse on võimalik 100% lähedases mahus, mistõttu on oluline seda jäädet võimalikult efektiivselt koguda. Kõik jäätmevaldajad saavad klaasijäätmeid anda avalikku kogumisvõrku.

Pakendijäätmete kogumise edendamisel on eesmärgiks edendada koostööd taaskasutusorganisatsioonidega selliselt, et suurendada tekkekohal kogumist.

Joonis 8. Pakendijäätmete tekkemahud Kanepi vallas aastatel 2018-2023 *(allikas: JATS ja Keskkonnaportaal).*

Tabel 5. Pakendijäätmete kogused jäätmeliikide kaupa aastatel 2018-2023 *(allikas: JATS ja Keskkonnaportaal).*

|  |  |  |  |  |  |  |  |
| --- | --- | --- | --- | --- | --- | --- | --- |
| **Jäätmekood** | **Jäätmeliik** | **2018** | **2019** | **2020** | **2021** | **2022** | **2023** |
| 15 01 01 | Paber- ja kartongpakendid | 91,3 | 111,1 | 190,7 | 374,9 | 306,8 | 288,2 |
| 15 01 02 | Plastpakendid | 74,4 | 27,6 | 27,4 | 67,5 | 31,0 | 36,7 |
| 15 01 03 | Puitpakendid | 6,6 | 1,9 | 6,5 | 6,6 | 1,7 | 0,7 |
| 15 01 04 | Metallpakendid | 3,9 | 5,2 | 5,6 | 5,8 | 6,4 | 6,9 |
| 15 01 06 | Segapakendid | 76,8 | 154,0 | 102,4 | 118,7 | 85,6 | 87,3 |
| 15 01 07 | Klaaspakendid | 76,1 | 19,4 | 47,0 | 23,1 | 28,1 | 28,9 |
| 15 01 10\* | Ohtlikud pakendid | 2,1 | 2,5 | 2,6 | 3,3 | 1,6 | 4,5 |

Joonis 9. Pakendijäätmete liigiline jaotus protsentides Kanepi vallas aastatel 2018-2023 *(allikas: JATS ja Keskkonnaportaal).*

Jooniselt 7 on näha, et kõige suurema osa liigiti kogutud pakendijäätmetest moodustavad paber- ja kartongpakendid (54%) ning segapakendid (25%). Kõige väiksema osa pakendijäätmetest moodustavad puit- ja metallpakendid (1%) ja ohtlikud pakendid (0,5%).

Jäätmearuandluse järgi koguti 2023. aastal pakendijäätmeid liigiti 453,3 tonni, lisades juurde segaolmejäätmetes sisalduva koguse, oli 2023. aastal vallas hinnanguline pakendijäätmete tekkekogus ligikaudu 651 tonni. **Seega on pakendijäätmete liigiti kogumise efektiivsus 70%.**

## **4.6. Suurjäätmete kogumine ja käitlemine**

Suurjäätmed on suuregabariidilised esemed, näiteks mööbliesemed, vaibad, madratsid, kraanikausid, wc-potid jne. Suurjäätmetena ei käsitleta romuautosid ja autorehve, elektri- ja elektroonikaseadmete jäätmeid, sh külmikud, pesumasinad, telerid.

Joonis 10. Suurjäätmete tekkemahud Kanepi vallas aastatel 2018-2023 *(allikas: JATS ja Keskkonnaportaal).*

Vastavalt jäätmeseadusele peab suurjäätmete kogumiskoht asuma jäätmevaldajast maksimaalselt 15 km kaugusel. Suurjäätmeid on võimalik üle anda kogumisringide käigus korraldatud jäätmeveo raames või viia Kanepi valla jäätmejaamadesse.

## **4.7. Tekstiili ja rõivajäätmete kogumine ja käitlemine**

Vastavalt sortimisuuringule moodustavad rõiva- ja tekstiilijäätmed (jäätmekoodid 20 01 10 ja 20 01 11) Eestis keskmiselt 5,81% segaolmejäätmetest. Arvutuslikult anti koos segaolmejäätmetega rõiva- ja tekstiilijäätmeid üle ca 42 tonni.

Materjalina üldjuhul segaolmejäätmetes sisalduvad rõiva- ja tekstiilijäätmed taaskasutamiseks ei sobi, kuna on sageli määrdunud ning sisaldavad detailelemente (lukud, nööbid), mille eemaldamine on keerukas. Tekstiili- ja rõivajäätmete tekke vältimisel on eelistatud lahenduseks korrigeerida tarbimisharjumusi ja vähendada nn kiirmoe tööstuse toodete tarbimist.

Rõivaste korduskasutus on levinud tegevus ja neid andmeid ei ole võimalik kajastada ametlikus statistikas. Käesoleva kava koostamise hetkel puuduvad Eestis teenused ja nõudlus tekstiilipõhiste, olmelise tekkega jäätmete tööstuslikus mahus käitlemiseks materjalina taaskasutamise eesmärgil.

Vaadeldaval perioodil 2018-2023. aastatel ei ole rõivajäätmeid eraldi liigiti kogutud ja jäätmekäitlejatele üle antud. Liigiti kogutud tekstiilijäätmete teke on jäänud vahemikku 0 –24,5 tonni aastas (joonis 11).

Joonis 11. Tekstiilijäätmete tekkemahud Kanepi vallas aastatel 2018-2023 *(allikas: JATS ja Keskkonnaportaal).*

Tekstiilijäätmete osas on eesmärgiks rakendada nende tekkekohal liigiti kogumist ja soodustada üleandmist jäätmejaama või korraldatud jäätmeveo raames. Tekstiilijäätmed, mida ei ole võimalik üle anda taaskasutuskeskustele, tuleb tekkekohas koguda muudest jäätmetest eraldi ja anda üle Kanepi valla jäätmejaamades või viia muusse nõuetekohasesse kogumiskohta. Alates 01.01.2025 on rõiva- ja tekstiilijäätmete äraandmine liidetud korraldatud jäätmeveosse ning antud jäätmeid saab ära anda kogumisringide kaudu.

Tekstiili- ja rõivajäätmete tekke vältimisel on eelistatud lahenduseks korrigeerida tarbimisharjumusi ja vähendada nn kiirmoe tööstuse toodete tarbimist. Olemasolevaid taaskasutamiseks kõlblikke esemeid on otstarbekas viia taaskasutuskeskustesse. Käesoleva kava koostamise hetkel puuduvad Eestis teenused ja nõudlus tekstiilipõhiste, olmelise tekkega jäätmete tööstuslikus mahus käitlemiseks materjalina taaskasutamise eesmärgil.

## **4.8. Probleemtoodete jäätmete kogumine ja käitlemine**

Probleemtooted on kõik tooted, mille jäätmed võivad põhjustada kõrgendatud riske inimese tervisele ja keskkonnale. Siiani on reguleeritud probleemtoodete käitlust koos teiste ohtlike jäätmetega, kuid nende kõrgendatud riskist tulenevalt tuleb nende käitlemisele täiendavat tähelepanu pöörata.

Probleemtooted on:

1) patareid ja akud;

2) mootorsõidukid ja nende osad;

3) rehvid;

4) elektri- ja elektroonikaseadmed ja nende osad;

5) põllumajandusplast;

6) plasti sisaldavad kalapüügivahendid ja nende osad;

7) niisutatud pühkepaber;

8) õhupallid;

9) filtriga tubakatooted ja koos tubakatootega kasutamiseks turustatavad filtrid.

Eestis kehtiv jäätmeseadus kehtestab nn probleemtoodetele tootjavastutuse põhimõtte, mis tähendab, et tootja on kohustatud tagama tema valmistatud, edasimüüdud või sisseveetud probleemtootest tekkivate jäätmete kokku kogumise ja nende taaskasutamise või kõrvaldamise.

Probleemtoodetest tekkinud jäätmetest saab jäätmestatistika kaudu ülevaate jäätmeliikidest, millele on määratud eraldi jäätmekood. Kalapüügivahendite, niisutatud pühkepaberi, õhupallide ja tubakatoodete filtrite kohta jäätmestatistika eraldi andmeid ei anna, kuna neil puudub eraldi jäätmekood. Aastatel 2018-2023 tekkinud probleemtoodetest annab ülevaate tabel 6.

Tabel 6. Probleemtoodete tekkemahud Kanepi vallas aastatel 2018 – 2023, kogus tonni/aastas *(allikas: JATS ja Keskkonnaportaal).*

|  |  |  |  |  |  |  |  |
| --- | --- | --- | --- | --- | --- | --- | --- |
| **Jäätmeliik** | **Jäätmekood** | **2018** | **2019** | **2020** | **2021** | **2022** | **2023** |
| Pliiakud | 16 06 01\* | 3,18 | 7,7 | 8,3 | 6,1 | 6,1 | 6,5 |
| Patareid ja akud | 20 01 33\* | 0,10 | 0,07 | 0,24 | 0,19 | 0,23 | 0,29 |
| Vanarehvid | 16 01 03 | 29,4 | 14,7 | 30,9 | 26,9 | 20,5 | 32,2 |
| Romusõidukid | 16 01 04\* | 18,2 | 14,7 | 17,0 | 30,8 | 16,2 | 29,5 |
| Elektri- ja elektroonikaseadmed | 20 01 23\* 20 01 35\*  20 01 36 | 24,1 | 31,6 | 39,8 | 36,9 | 31,5 | 66,02 |
| Plastijäätmed | 02 01 04 | 82,1 | 10,4 | 4,0 | 46,9 | 27,2 | 64,6 |
| **KOKKU** | | **157,08** | **79,17** | **100,24** | **147,79** | **101,73** | **199,1** |

Patareid ja akud

Tootja on kohustatud kantavate patareide ja akude ning mootorsõidukite patareide ja akude jäätmed tarbijalt turustaja müügikohtade kaudu tagasi võtma tasuta, sõltumata sellest, kas tarbija kavatseb osta uue patarei või aku või mitte. Tootja varustab turustajat kogumiseks vajaliku kogumismahutiga.

Tootja on kohustatud patareide ja akude turustajalt, kohalikult omavalitsuselt ning kohaliku omavalitsuse jäätmejaama halduslepingu alusel haldavalt jäätmekäitlejalt patarei- ja akujäätmed tasuta tagasi võtma.

Patareide ja akude tootjavastutuse kohustusega tegeleb MTÜ EES-Ringlus ja MTÜ Eesti Elektroonikaromu. Patareid ja akud saab viia müügikohta, või Kanepi valla jäätmejaamadesse.

Romusõidukid ja rehvid

Mootorsõidukite ja nende osade (sh rehvide) tagasivõtmise peavad tootja-vastutuse põhimõttel ellu rakendama ja finantseerima tootjad ja turustajad, kes võivad selle ülesande delegeerida jäätmekäitlejatele.

Romusõiduk on ohtlik jääde, mida tohib käidelda ainult ohtlike jäätmete käitlemise õigust omav ettevõtja. Romusõiduki käitluskoha (kogumiskoht, lammutuskoda) tegevus peab vastama kõikidele seadusega sätestatud nõuetele. Romusõidukite kogumine ja tootjale tagastamine tuleb tootjal korraldada selliselt, et romusõiduki omanikule oleks romusõidukist loobumine võimalikult mugav ning romusõiduki kogumiskohtaüleandmine võimalik vähemalt tema elukohajärgse maakonna piires.Romusõidukeid võetakse vastu autolammutustes ja vanametalli vastuvõtupunktides.

Vanarehvide kogumiseks on MTÜ Rehviringlus loonud tootjavastutussüsteemi. Vanarehve võetakse tasuta tagasi piiramata koguses: rehvide kasutajalt, mootorsõidukite ja rehvide hooldustöökojalt (v.a hooldustöökojalt, kes tegeleb ka romusõidukite töötlemisega), kohalikult omavalitsuselt ning kohaliku omavalitsuse jäätmejaama lepingu alusel haldavalt jäätmekäitlejalt.

Vanarehvide teke on viimase viie aasta jooksul olnud kõikuv. See võib olla tingitud sellest kui palju antud aastal on vanarehve üle andnud põllumajandusettevõtted, mis kasutavad vanarehve silohoidlate katmisel. Vanarehvid saabviia Kanepi valla jäätmejaamadesse.

Elektri- ja elektroonikaseadmete jäätmed

Elektri- ja elektroonikaseadmeid koguvad ja käitlevad peamiselt kaks tootjavastutusorganisatsiooni: Mittetulundusühing Eesti Elektri- ja Elektroonikaseadmete Ringlus ja Mittetulundusühing Eesti Elektroonikaromu. Lambijäätmeid kogub ja käitleb Ekogaisma Eesti OÜ.

Turustaja on kohustatud oma müügikoha kaudu, mille müügipind on vähemalt 400 m2, elektri- ja elektroonikaseadmed kasutajalt tasuta vastu võtma turustava seadmega sama liiki ja sama otstarvet täitvast seadmest tekkinud elektriromu või mille väline mõõt ei ületa 25 cm. Kui kodumajapidamises kasutatava elektri- ja elektroonikaseadme turustajal ei ole mööda avalikke teid 10 km raadiuses kodumajapidamiste elektroonikaromude kogumiskohta, peab tootja turustaja müügikoha kaudu füüsiliselt isikult tasuta tagasi võtma talle müüdava seadmega sama liiki ja sama otstarvet täitvast seadmest tekkinud elektroonikaromu, sõltumata sellest, kas see füüsiline isik on soetanud või soetab turustajalt samalaadse seadme.

Tootja on kohustatud turustajalt ja Kanepi valla kodumajapidamiste elektroonikaromud (ka saastunud) tasuta vastu võtma, sõltumata üleantavate elektroonikaromude arvust. Tootja on kohustatud tagasi võtma kõik elektroonikaromud ka siis, kui alates 1. jaanuarist 2019. a kehtima hakanud kogumise määr 65% on saavutatud.

Elektri- ja elektroonikaseadmeid saab viia kauplusesse (seade ei tohi olla rüüstatud), kust kavatsetakse osta uus samalaadne toode. Elektri- ja elektroonikajäätmete teke on viimastel aastatel olnud stabiilne (vt tabel 6). Nimetatud jäätmeid saab üle anda Kanepi valla jäätmejaamades.

Põllumajandusplast

Põllumajandusplast on silopallikile, kiletunnel, kattevõrk ja plastnöör (jäätmekood 02 01 04), mida koguti 2023.a 65 tonni. Põllumajandusplasti tekke kogused (tabel 6) on olnud väga kõikuvad. Antud numbritest lähtuvalt võib järeldada, et põllumajandusplasti kas põletatakse tekkekohal või antakse see üle jäätmekäitlejatele, kes korrektselt ei kajasta seda oma aruannetes. Kohalikul omavalitsusel ja Keskkonnaametil on õigus nõuda infot põllumajandusettevõtetelt nendel tekkiva põllumajandusplasti üleandmise kohta. Kui vastav tõestusmaterjal puudub, siis võib suure tõenäosusega tegemist olla jäätmete põletamisega või muul viisil ebaseadusliku jäätmete likvideerimisega.

Tootja on kohustatud põllumajandusplasti jäätmed piiramata koguses tasuta tagasi võtma:

1) põllumajandusplasti kasutajalt;

2) kohalikult omavalitsuselt;

3) kohaliku omavalitsuse jäätmejaama lepingu alusel haldavalt jäätmekäitlejalt.

Põllumajandusplasti liigiti kogumise edendamiseks tuleb teostada järelevalvet tootjatele pandud kohustuste täitmise üle ja teavitada regulaarselt põllumajandusplasti kasutajaid põllumajandusplasti tasuta äraandmise võimalustest. Alates 01. jaanuarist 2013 peavad olema kõigis põllumajandusplasti müügikohtades üleval teated, kuhu saab põllumajandusplasti jäätmeid tagastada (asukohad ja telefoninumbrid, kust on võimalik saada asjakohast infot).

## **4.9. Ohtlike jäätmete kogumine ja käitlemine**

Jäätmeseaduse § 65 lõike 2 kohaselt kohustub kohalik omavalitsus oma haldusterritooriumil korraldama kodumajapidamistes tekkivate ohtlike jäätmete kogumist ja üleandmist jäätmekäitlejatele.

Ohtlikke jäätmeid tekib nii majapidamistes kui ettevõtetes. Majapidamistes jääb üle peamiselt vanu akusid, patareisid, värvijäätmeid, ohtlikke pakendeid, vanu ravimeid ja päevavalguslampe jmt. Ettevõtetes tekib nii spetsiifilisi tootmisjääke kui majapidamisega sarnaseid ohtlikke jäätmeid. Ohtlikud jäätmed peab eraldama nende tekkekohas, kuna need kujutavad ohtu nii inimese tervisele kui ka keskkonnale.

Ohtlikud jäätmed tuleb viia Kanepi valla jäätmejaamadesse või anda üle vastavat õigust omavale jäätmekäitlejale. Ravimid võib lisaks jäätmejaamadesse viimisele viia lähimasse apteeki.

Kanepi vallas puudub oluline vajadus ohtlike jäätmete kogumisringide järele, kuna ühelt poolt ohtlikke jäätmeid võrreldes varasemaga enam nii palju ei teki ja teisalt on olemas neid vastu võttev jäätmejaamade võrgustik. Ohtlikke jäätmeid saab tasuta ära anda valla neljas jäätmejaamas, kus neid võetakse vastu seitse päeva nädalas.

Riikliku statistika kohaselt tekkis vaadeldaval perioodil 2018-2023 aastatel kokku 1072 tonni ohtlikke jäätmeid (joonis 12). Siinkohal tuleb arvestada, et koguse arvutamisel on kokku liidetud ohtlikud kasutuselt kõrvaldatud elektri- ja elektroonikaseadmed, ohtlikud ehitusjäätmed, teised ohtlikud jäätmed (näiteks värvijäägid, õlid, filtrid jne) ja ohtlikud tervishoiujäätmed. Ohtlike jäätmete koguseid mõjutab peamiselt on asbesti sisaldavate ehitusjäätmete tekke.

Joonis 12. Ohtlike jäätmete tekkemahud Kanepi vallas aastatel 2018-2023 *(allikas: JATS ja Keskkonnaportaal).*

Ohtlike jäätmetena käsitletakse ka eterniidijäätmeid ja muid asbesti sisaldavaid ehitusmaterjale. Asbestist materjale enam ehituses ei kasutata, seega tekib kogu ohtlik materjal vanade ehitiste renoveerimise-lammutamise tulemusena.

Isolatsioonimaterjalide ja asbesti sisaldavate ehitusmaterjalide teke on peamiselt tingitud korter- ja eramajade katuste vahetamisest, mis on ebaregulaarne tegevus ja mille juures sõltub majaomanikust, kas plaadid antakse üle või mitte. Seega, statistika ühtlustamiseks ei saa siinkohal midagi teha, kuid oluline on jätkuvalt garanteerida eterniitplaatide üleandmise võimalus jäätmejaamades.

Joonis 13. Eterniidijäätmete tekkemahud Kanepi vallas aastatel 2018-2023 *(allikas: JATS ja Keskkonnaportaal).*

Ohtlike jäätmete liigiti kogumise edendamisel ja ohutu käitlemise tagamisel on Kanepi valla peamisteks eesmärkideks:

* jätkata ohtlike jäätmete vastuvõtmist;
* rakendada tegevusi jäätmevaldajate teadlikkuse tõstmiseks nii ohtlike jäätmete kogumise kui üleandmise võimaluste osas.

## **4.10. Tervishoiu- ja veterinaarteenuste käigus tekkinud jäätmete kogumine ja käitlemine**

Tervishoiul tekkivate jäätmete käitluse riikliku juhendmaterjali järgi on riiklikul tasandil paika pandud tervishoiu jäätmete kogumispunktid teise ja kolmanda tasandi haiglate juures. Tervishoiuasutustes peab riskijäätmeid koguma kindlasti olmejäätmetest eraldi ja tekkivad jäätmed suunama käitlemiseks riskijäätmete käitlussüsteemi.

Ohtlikke jäätmeid tekitavad ettevõtted (sh meditsiiniasutused) peavad sõlmima ohtlike jäätmete üleandmiseks lepingu vastavat keskkonnakaitseluba omava ettevõttega. Ohtlike jäätmete kogumiseks peavad ettevõtted rajama või leidma spetsiaalse koha, mis on vastavalt märgistatud, ning kogumiseks tuleb kasutada spetsiaalset jäätmetaarat. Samuti peavad eelnimetatud ettevõtted vastu võtma ettevõttesisesed jäätmekäitluseeskirjad. Ohtlike jäätmete kogumise ja üleandmisega seotud kulud katavad ettevõtted ise. Jäätmete üleandmise tõestamise aluseks on ohtlike jäätmete saatekiri.

Perioodil 2018-2023 on Keskkonnaagentuuri andmetel tervishoiuteenuste jäätmete teket olnud Kanepi vallas vahemikus 0,04-0,2 tonni aastas (joonis 14).

Joonis 14. Tervishoiu- ja veterinaarteenuste tekkemahud Kanepi vallas aastatel 2018-2023 aastal *(allikas: JATS ja Keskkonnaportaal).*

Tervishoiuasutuste jäätmete käitlemise täpsed tingimused sätestatakse jäätmehoolduseeskirjas. Tervishoiujäätmete käitlemise juhendmaterjalid on leitavad Terviseameti kodulehelt: <https://www.terviseamet.ee/et/nakkushaigused-menuu/tervishoiutootajale/nakkusohutuse-juhendid-ja-soovitused>

Eesmärgiks on tagada valla haldusterritooriumil tegutsevate tervishoiu- ja veterinaarteenuste osutajate poolt nõuetele vastava jäätmekogumise ja käitlemise korraldamine, teostades selles koostööd nii ettevõtetega kui asjaomaste järelevalveasutustega.

## **4.11. Ehitus- ja lammutusjäätmete kogumine ja käitlemine**

Ehitusjäätmed on ehitus-, remondi- ja lammutusjäätmed, mittekasutatav väljaveetav pinnas, puidu, metalli, betooni, telliste, ehituskivide, klaasi ja muude ehitusmaterjalide jäätmed, sh need, mis sisaldavad asbesti ja teisi ohtlikke jäätmeid, mis tekivad ehitamisel ja remontimisel ning mida ehitusobjektil tööde tegemiseks ei kasutata.

Ehitusjäätmete käitlemise küsimused tuleb lahendada juba ehitise projekteerimise etapis. Ehitise vastuvõtmisel tuleb muude dokumentide hulgas esitada õiend jäätmete nõuetekohase käitlemise kohta. Ehitusjäätmete käitlust reguleerib Kanepi valla jäätmehoolduseeskiri, mille alusel vastutab ehitusjäätmete nõuetekohase käitlemise eest jäätmevaldaja kuni nende taaskasutamiseni või üleandmiseni jäätmevedajale.

Eraisikud saavad ehitusjäätmeid üle anda Kanepi valla jäätmejaamades ja kasutada jäätmekäitlusettevõtete teenuseid, ettevõtted saavad kasutada jäätmekäitlusettevõtete teenuseid.

Tabel 7. Ehitus- ja lammutusjäätmete tekkemahud Kanepi vallas aastatel 2018-2023 *(allikas: JATS ja Keskkonnaportaal).*

|  |  |  |  |  |  |  |
| --- | --- | --- | --- | --- | --- | --- |
| **Jäätmeliik** | **2018** | **2019** | **2020** | **2021** | **2022** | **2023** |
| 17 01 Betooni-, tellise-, plaadi- või keraamikatootesegud | 9,0 | - | 1920,0 | 200,5 | - | 430,3 |
| 17 02 Puit, klaas ja plast | 0,6 | 184,7 | 50,7 | 17,0 | 15,3 | 90,8 |
| 17 03 Bituumenitaolised segud | - | - | - | - | - | 1,4 |
| 17 04 Metallid | 395,0 | 321,1 | 278,3 | 385,4 | 322,7 | 651,5 |
| 17 05 Kivid, pinnas ja süvenduspinnas | - | 14,0 | 400,0 | 180,0 | - | - |
| 17 06 Asbesti sisaldavad ehitusmaterjalid | 62,8 | 86,9 | 201,4 | 164,1 | 185,5 | 173,2 |
| 17 09 Muu ehitus- ja lammutus-segapraht | 150,9 | 244,4 | 479,2 | 313,5 | 378,3 | 720,9 |
| **KOKKU** | **618,3** | **851,1** | **3329,5** | **1260,4** | **901,9** | **2068,1** |

Ehitus- ja lammutusjäätmete kogumise peamiseks eesmärgiks on jäätmekoguste ja jäätmete ohtlikkuse vähendamine. Eesmärgi täitmisel on peamine roll tööde teostajal, kes mõistliku töökorralduse ja tööde parema organiseerimisega saab ehitus- ja lammutustöödel eelnimetatud jäätmete teket vältida või koguseid vähendada.

Ettevõtte eesmärgiks peab olema:   
1) suurendada korduskasutatavate materjalide kasutamist;   
2) vähendada materjalide raiskamist tööde kõigil etappidel;   
3) vähendada ohtlike ainete kasutamist;   
4) eraldada ja koguda ehituse kõigis etappides tekkivad ohtlikud jäätmed (asbesti sisaldavad materjalid, saastunud kivid, pinnas, immutatud puit);   
5) eraldada lammutusjäätmete hulgast turuväärtust omavad materjalid;   
6) eraldada lammutusjäätmete hulgast materjalid, mis võivad jäätmete edasisel töötlemisel ja kasutamisel põhjustada ehitise kvaliteedi langust.

Ohtlike ehitus- ja lammutusjäätmete kogumine ehitusobjektil peab toimuma spetsiaalsetes kogumiskonteinerites ning tekkinud jäätmed tuleb otse üle anda ohtlike jäätmete käitluslitsentsi omavale ettevõttele.

**Metallijäätmed**

Metallijäätmete hulka kuuluvad jäätmed, mis peaasjalikult koosnevad värvilistest metallidest, mustmetallidest või nende sulamitest. Ligikaudu 80% olmejäätmete hulka liigituvast metallist on metallpakend. Metallijäätmete kokkuostuhind on taganud taaskasutamise, vaid väike osa satub prügilasse koos olmejäätmete või ehitusprahiga. Metallijäätmeid saab üle anda vanametalli kokkuostjatele või viia Kanepi valla jäätmejaamadesse.

**Puidujäätmed**

Puidujäätmete taaskasutamisel tuleks eelkõige tähelepanu pöörata nende taaskasutamisele läbi soojusenergia tootmise. Mittepõlevate või raskesti põlevate puidujäätmete kõrvaldamine või taaskasutamine toimub vastavat jäätmekäitleja registreerimistõendit, jäätmeluba või keskkonnakompleksluba omavas jäätmekäitluskohas. Ohtlike ainetega töödeldud puidujäätmeid käsitletakse ohtlike jäätmetena ning need tuleb üle anda otse ohtlike jäätmete käitluslitsentsi ja jäätmeluba omavale ettevõttele. Puidujäätmeid võetakse vastu Kanepi valla jäätmejaamades.

# **5. olemasolevate jäätmete kogumissüsteemide ja käitlemistaristu kirjeldus**

Jäätmete kokku kogumiseks vajaliku ja kasutajasõbraliku taristu peab omavalitsuse territooriumil tagama kohalik omavalitsus. Eelkõige on selleks jäätmejaamad, avalikud kogumispunktid ning uksest ukseni kogumissüsteemid (korraldatud jäätmevedu, pakendikotiteenus, kogumisringid).

## **5.1 Kanepi valla jäätmejaamad**

Kanepi vallas on alates 2020 aastast avatud neli jäätmejaama:

* Saverna jäätmejaam, aadressil Katlamaja, Saverna küla;
* Põlgaste jäätmejaam, aadressil Roosi tee 3, Põlgaste küla;
* Krootuse jäätmejaam, aadressil Pärna tee 11, Krootuse küla;
* Kanepi jäätmejaam, aadressil Kooli tn 21, Kanepi alevik.

Jäätmejaamad on mõeldud eelkõige kodumajapidamistest pärinevate jäätmete kogumiseks ja edasisele käitlemisele suunamiseks. Kanepi valla jäätmejaamasid saavad kasutada rahvastikuregistrijärgsed Kanepi valla elanikud, kes on liitunud korraldatud jäätmeveoga ja omavad kehtivat korraldatud jäätmeveo lepingut ning on sõlminud Kanepi valla jäätmejaamade kaardi/lühinumbri kasutamise lepingu.

Kõikides jäätmejaamades võetakse vastu ohtlikke jäätmeid, elektri- ja elektroonikajäätmeid, suurjäätmeid, eterniidijäätmeid, ehitusjäätmeid, lehtklaasi, kilejäätmeid, vanametalli ja metallijäätmeid, segapakendeid, klaaspakendeid, vanapaberit ja pappi. Lisaks Kanepi jäätmejaamas saab ära anda vanarehve, puitu, tekstiili, kodumajapidamises tekkinud plastjäätmeid ning biolagunevaid aia- ja haljastujäätmeid.

Kliimaministri määruse järgi „Olmejäätmete liigiti kogumise ja sortimise nõuded ja kord ning sorditud jäätmete liigitamise alused“ peab jäätmejaama tehniline varustatus tagama vähemalt järgmiste olmejäätmeliikide vastuvõtmise elanikkonnalt:

* paber ja kartong (20 01 01);
* plastid (20 01 39);
* metallid (20 01 40);
* klaas (20 01 02);
* biolagunevad aia- ja haljastujäätmed (20 02 01);
* biolagunevad köögi- ja sööklajäätmed (20 01 08);
* bioloogiliselt mittelagunevad aia- ja haljastujäätmed (20 02 02, 20 02 03);
* pakendid (15 01), sealhulgas paber- ja kartongpakendid (15 01 01), plastpakendid (15 01 02), puitpakendid (15 01 03), metallpakendid (15 01 04), komposiitpakendid (15 01 05), klaaspakendid (15 01 07) ja tekstiilpakendid (15 01 09);
* puit (20 01 38);
* tekstiil (20 01 10, 20 01 11);
* suurjäätmed (20 03 07);
* probleemtoodete jäätmed (20 01 21\*, 20 01 23\*, 20 01 34, 20 01 35\*, 20 01 36);
* ravimijäätmed (20 01 32, 20 01 31\*, 20 01 95\*, 20 01 96\*, 20 01 97\*, 20 01 98\*);
* ohtlikke jäätmeid (20 01) ning olmes tekkinud ohtlikke aineid sisaldavad või nendega saastunud pakendid (15 01 10)\*.

Jäätmejaamad on oluliseks jäätmehooldussüsteemi osaks, kus piirkonna kohalikud elanikud saavad üle anda sorteeritud jäätmeid. Jäätmejaamades ei hakata jäätmeid ladestama ega ole kavandatud rajada ka sorteerimistehast. Taaskasutatavad jäätmed suunatakse ümbertöötlemisse, ladestamisele kuuluvad jäätmed viiakse jäätmejaamadest edasi prügilasse.

Plaanitavad tegevused Kanepi valla jäätmejaamade arendamisel:

* korduskasutusfunktsiooni loomine jäätmejaamadesse;
* Kanepi jäätmejaama konteineritele varikatuste ehitamine.

## **5.2 jäätmekäitluskohad**

Jäätmekäitluskohtade rajamisel tuleb arvestada nende kaugust olulisematest omavalitsuse territooriumil asuvatest tõmbepunktidest, et ühildada elanike oluliste tegemistega ka sorteeritud jäätmete ära andmine ja vältida selleks lisakulutuste tegemist. Käesoleval ajal on omavalitsuses jäätmete liigiti kogumiseks kasutuses mitmed erinevad jäätmekäitluskohad ja -viisid.

Jäätmeseadusele vastavalt tuleb jäätmete kõrvaldamisel ja segaolmejäätmete taaskasutamisel, läheduse põhimõtet rakendades, vedada jäätmed lähimasse nõuetele vastavasse prügilasse või jäätmejaama, kus toimub edasine jäätmete töötlemine.

Keskkonnaportaali andmetel on Kanepi vallas jäätmekäitluskohtadena registreeritud peamiselt ettevõtete tegevusega seotud käitluskohad (põllumajandusettevõtted Krootuse Agro AS ja Ekso Farm OÜ ning Cista AS koospõletustehas). Jäätmekäitluskohtadena on elanikkonnale kasutamiseks Kanepi valla jäätmejaamad. Kanepi vallas registreeritud jäätmekäitluskohtade ülevaade on esitatud tabelis 8.

Tabel 8. Kanepi valla territooriumil registreeritud jäätmekäitluskohad 01.09.2024 seisuga. *(allikas: Keskkonnaportaal).*

|  |  |  |  |
| --- | --- | --- | --- |
| **Registrikood** | **Nimetus** | **Käitaja** | **Tegevuse liik** |
| JKK6500039 | Vapa laudakompleks | Ekso Farm OÜ | Muu tegevus |
| JKK6500041 | Tõmmoja farm | Krootuse Agro AS | Vanarehvide käitluskoht |
| JKK6500064 | Cista katlamaja | Cista AS | Koospõletustehas |
| JKK6500103 | Kanepi jäätmejaam | Epler&Lorenz AS | Ohtlike jäätmete käitluskoht; tavajäätmete käitluskoht |
| JKK6500124 | Auna pinnasetäitekoht | Krootuse Agro AS | Muu tegevus |

# **6. andmeid minevikus saastunud jäätmekõrvaldamiskohtade kohta**

## **6.1 Jääkreostusobjektid**

Keskkonnaagentuuri Keskkonnaportaali andmebaasi alusel asub Kanepi valla territooriumil jääkreostusobjektina Valgjärve katlamaja masuudihoidla, mis aruandluse kohaselt on likvideeritud. Teisi jääkreostusobjekte Kanepi vallas ei ole.

## **6.2 Suletud prügilad**

Lajavangu, Sõreste, Valgjärve ja Ihamaru prügilad on suletud ja ei vaja enam järelhooldust. Tänaseks on valla suletud prügilad haljastusega kaetud. Kuna antud prügilates ladestati jäätmeid suhteliselt väikeses mahus, siis on käesolevaks ajaks oht atmosfäärile prügilagaasi või põhjaveele nõrgvee näol minimaalne. Prügi ebaseaduslikku juurde toomist ei ole täheldatud. Täiendavaid meetmeid endiste prügilate korrastamiseks ei ole vaja kasutusele võtta.

# **7. eelmises jäätmekavas püstitatud eesmärkide täitmisest**

Kanepi, Kõlleste, Laheda, Valgjärve ja Vastse-Kuuste valla ühine jäätmekava 2016-2020 (edaspidi eelmine jäätmekava)[[14]](#footnote-14) oli koostatud 2015. aastal, mille eesmärgiks oli arendada jäätmehooldust, järgides keskkonnasäästlikku jäätmekäitlust, jäätmetekke vähendamist, optimaalset sorteerimist, jäätmete taaskasutust ning keskkonnateadlikkust.

Eelmise jäätmekava peaeesmärgiks oli jäätmekäitluse hierarhiat järgiv säästev jäätmehooldus, mis oli ka Riigi jäätmekava 2014-2020eesmärk. Eelmise jäätmekava peaeesmärk jagunes omakorda kolmeks põhieesmärgiks:

* jäätmehoolduse süsteemi korrastamine
* infrastruktuuri arendamine ja haldamine
* järelevalve ja jäätmehoolduse suunamine.

Eesmärkideni jõudmiseks koostati jäätmekava juurde tegevuskava ja vajalike tegevuste eeldatav rahastamiskava, mis oli eelmises jäätmekavas tabelina 16. Tegevuskavas täpsustati konkreetselt tegevused ja nende elluviimise aeg, mis aitavad kaasa strateegiliste eesmärkide saavutamisele. Alljärgnevas tabelis 9 on toodud hinnang eelmise jäätmekavas seatud eesmärkide täitmisele.

Tabel 9. Eelmise jäätmekava perioodi eesmärkide täitmine

|  |  |
| --- | --- |
| **TEGEVUS** | **ELLUVIIMINE** |
| 1. **Jäätmehoolduse süsteemi korrastamine** | |
| Omavalitsuste jäätmehooldust korraldava ühissüsteemi loomine: jäätmemajanduse roteeruv korraldamine omavalitsuste vahel või vastava valdkonna eest vastutava isiku palkamine viie OV koostöös. | Viidi läbi ühine jäätmeveo hange ja korraldati jäätmemajandust ühiselt. Seoses haldusreformiga teostati teatav ümberkorraldus. |
| Ühise korraldatud jäätmeveo hanke läbiviimine (sõltub jäätmeseaduse muudatustest). | Viidi läbi ühine jäätmeveo hange ja korraldati jäätmemajandust ühiselt. |
| Tarbimisharjumuste muutmiseks keskkonnateadlikkuse kampaaniad kõikides valdades erinevatele sihtgruppidele. | Teavitustegevust on teostatud valdade veebilehtede ja ajalehtede kaudu ning on tehtud koostööd ametkondade ja naaberomavalitsustega jäätmehoolduse alal. |
| Korteriühistute ja asutuste (nt perearstikeskused, kauplused, juuksurid jne) kaasamine keskkonnateadlikkuse tõstmise kampaaniatesse kindlustamaks info paremat levikut kohalike elanike seas. | Teostamisel jooksvalt |
| Jäätmete sorteerimise propageerimine õppe- ja muudes allasutustes. | Teostamisel jooksvalt |
| Jäätmekava iga-aastane järgimine. | Teostamisel jooksvalt |
| Jäätmekava ajakohastamine. | Teostamata |
| Koostöö ja infovahetus teiste ametkondadega. | Teostamisel jooksvalt |
| Koostöö teiste antud jäätmekavaga hõlmatud omavalitsustega jäätmehoolduse arendamisel. | Teostamisel jooksvalt |
| Terves maakonnas ühtses stiilis viitade ja infotahvlite paigaldamine. | Ei ole teostatud. |
| 1. **Jäätmehoolduse infrastruktuuri arendamine ja haldamine** | |
| Pakendikonteinerite asukohtade võrgustiku laiendamine. | Võrgustikku on vastavalt vajadusele laiendatud ja optimeeritud. |
| Taaskasutus- ja korduskasutuskeskuste rajamine või vastavate tegevuse toetamine. | Teostamata. |
| Paberi- ja kartongijäätmete üleandmisvõimaluste laiendamine väikeelamute piirkondades ja kaubanduskeskuste juures. | Võrgustikku on vastavalt vajadusele laiendatud ja optimeeritud. |
| Ohtlike jäätmete, probleemtoodete, elektri- ja elektroonikajäätmete kogumisringide ning teavituskampaaniate jätkamine. | Eterniiti on valla jäätmejaamades tasuta vastu võetud. Teiste ohtlike jäätmete ja elektroonikajäätmete vastuvõtt on toimunud jäätmejaamades, kogumisringide järele pole vajadust olnud. |
| Jäätmejaamade haldamine ja korrastamine. | Teostamisel pidevalt, vastavalt võimalustele on soetatud juurde inventari. |
| Kanepi jäätmejaama rajamine. | Teostatud. |
| Jäätmejaamadesse vajaliku inventari ja seadmete soetamine. | Vastavalt võimalustele on toimunud inventari soetamine. |
| Biolagunevate jäätmete kompostimisplatside rajamine. | Teostamata. |
| Haljastusjäätmete (sh kalmistu jäätmed) käitlemiseks vajaliku inventari ja seadmete hankimine. | Soetatud vastavad multilift-konteinerid. |
| Haljastusjäätmete kogumisringide korraldamine sügis-ja kevadhooaegadel kohtades, kus tekib rohkelt aia- ja haljastusjäätmeid. | Ei ole teostatud. Lehtede üleandmisevõimalus on ainult Kanepi tiheasustusalal. |
| Korteriühistute ja avalike asutuste jäätmemajade propageerimine. | Eraldi teavituskampaaniaid pole korraldatud. |
| Jäätmete kokkukandepunktide ja -majade rajamine väiksema-tesse küladesse ja kaupluste juurde. | Valda on rajatud pakendijäätmete ja vanapaberi kogumispunkte. |
| Süvakogumismahutite propageerimine (MOLOK tüüpi) korterelamute ja avalike asutuste juures. | Süvakogumismahuteid ei ole valda paigaldatud. |
| 1. **Järelevalve ja jäätmehoolduse suunamine** | |
| Jäätmevaldajate registri pidamine ja regulaarne andmevahetus vedajaga. | Olemas on jäätmevaldajate register EVALD ja toimub regulaarne andmevahetus jäätmevedajaga. |
| Andmete kogumine ja süstematiseerimine. | Toimub pidev EVALD registri uuendamine ja andmete süstematiseerimine. |
| Ühise\* väärteomenetleja ja jäätmehooldusega tegeleva inimese palkamine. \* vajadusel ka eraldi oma süsteemi säilitamiseks. | Teostamata. |
| Väärteomenetluseks vajalike seadmete hankimine. | Teostamata. |
| Taas- ja korduskasutatava materjali kogumise tõhustamine. | 2016. aasta hankel antud põhimõtet ei rakendatud. |
| Keskkonda ohustava vana hoonestuse lammutamine. | Krootuse Agro AS põllumajandushoonete lammutamine. |
| Jääkreostusobjektide likvideerimine. | Objektid puuduvad. |

# **8. hinnang jäätmevoogudele tulevikus**

Peamised jäätmeteket mõjutavad tegurid on üldine majanduslik olukord ning rahvaarvu muutus. Reeglina suureneb olmejäätmete teke koos elanikkonna majandusliku seisundi paranemisega ning elanikkonna pideva vähenemisega kaasneb ka jäätmetekke vähenemine.

Olmejäätmete teke on mõnevõrra tõusnud alates 2021. aastast ning seejärel jäänud järgnevatel aastatel samasse suurusjärku (vt. peatükk 3.3 joonis 3). Perioodil 2018-2023 koguti aastas keskmiselt 1321 tonni olmejäätmeid ehk elaniku kohta 274 kg/aastas.

Segaolmejäätmete kogused ja liigiti kogutud jäätmete kogused on viimastel aastatel püsinud samal tasemel. Segaolmejäätmete koguseid hinnates võib eeldata, et tulevikus nende jäätmete kogused vähenevad ja mida paremini on kättesaadav muude jäätmete liigiti kogumine ja tõhusam järelevalve ning teavitus, seda kiirem on langustrend.

Võttes arvesse asjaolu, et 2024. aastast on kõikides majapidamistes on kohutus koguda liigiti biolagunevaid jäätmeid ning alates 2025. aastast tekstiilijäätmeid, võib hinnata, et tulevikus liigiti kogutavate jäätmete osakaal suureneb. Siinkohal on oluline suurendada elanikkonna teadlikkust, et vältida liigiti kogumise langust. **2021. aastal valminud SEI Tallinna poolt tehtud uuringu „Toidujäätmete ja toidukao teke Eestis toidutarneahelas“[[15]](#footnote-15) tulemuste põhjal tekib Eestis elaniku kohta 127 kg köögi- ja sööklajäätmeid aastas. Seega köögi- ja sööklajäätmete teke jääb tulevikus suurusjärku 608 tonni aastas.**

**Perioodil 2018-2023 on pakendijäätmete kogus elaniku kohta olnud keskmiselt 135 kg/aastas. Liigiti kogutud pakendijäätmete teke on olnud keskmiselt 88 kg/aastas ühe elaniku kohta.** Liigiti kogutakse ca 70% pakendijäätmetest. Pakendijäätmete puhul ilmselt suuremat tõusu lähiajal ei toimu ning järgnevatel aastatel jääb pakendijäätmete teke vahemikku 400 – 500 tonni/aastas.

Vastavalt jäätmeseadusele peab kohalik omavalitsus korraldama tekstiilijäätmete liigiti kogumise hiljemalt 01.01.2025. Tekstiilid, mis ei ole enam kasutuskõlbulikud, tuleb viia tekstiilijäätmete kogumiskohta. Segaolmejäätmete hulka on lubatud panna **hallitanud, kopitanud või koitanud tekstiilijäätmed.** Segaolmejäätmed sisaldavad keskmiselt 5,81% tekstiilijäätmeid, mille alusel saab hinnata, et tulevikus peaks liigiti kogutavate tekstiilijäätmete teke jääma suurusjärku 50-60 tonni/aastas.

Elektroonikajäätmete ja suurjäätmete teke on viimastel aastatel olnud tõusutrendis. Elektroonikaseadmete ja mööbli väljavahetamine on tugevalt seotud elanikkonna ostujõudlusega. Lähitulevikus mängivad olulist rolli majandusseis ja hindade tõus, mis siinkohal kindlasti avaldab oma mõju jäätmetekke vähenemisel. Viimaste aastate inflatsioon on mõjutanud elanikkonna ostujõudlust ja sundinud üle vaatama oma tarbimisharjumusi, mistõttu suuremate ja kallimate toodete väljavahetamist kaalutakse põhjalikumalt. Järgnevatelt aastatel elektroonikajäätmete ja suurjäätmete teke pigem väheneb.

Teiste jäätmeliikide (suurimateks on ehitus- ja lammutusjäätmete, erinevad tootmisjäätmed) teket mõjutab enim era- ja ettevõtlussektori tegevused antud jäätmete tekitamisel, mis omakorda on mõjutatud üldises majandusolukorrast ning valda uute ettevõtete tekkimisest.

Euroopa Liidu poolt ellu kutsutud kliimaneutraalsuse saavutamine ja ringmajanduslikule majandusmudelile ülemineku eesmärk nõuab muutusi ka jäätmete käitlemises, pannes fookuse jäätmematerjalide väärindamisele. Jäätmete minimaalses mahus sorteerimisest ja ajutisest vaheladustamisest enam ei piisa ning vältimatu on uute investeeringute teostamine kaasaegsetesse sorteerimis– ja ringlussevõtu lahendustesse. Riigi poolt planeeritavad uued piirangud jäätmete ladestamisel annavad omakorda positiivse tõuke liigiti kogumise süsteemi arengule ja vajalikkusele, mis omakorda peaksid looma eeldused kvaliteetsema andmestiku tekkeks kõikide jäätmeliikide osas.

Jäätmevoogude arengu seiret ja analüüsi teostab Kanepi vallavalitsus koostöös MTÜ-ga Eesti Jäätmehoolduskeskus. Analüüside alusel planeeritakse vajaminevaid muudatusi jäätmete tulemuslikumaks käitlemiseks.

# **9. JÄÄTMETEKKE VÄLTIMINE**

Jäätmetekke vältimine on jäätmehierarhia kõige prioriteetsem tase, mida tuleks arvestada ja eelistada jäätmekäitluse korraldamisel. Jäätmetekke vältimise alla loetakse:

* otsest vältimist – mõistlik tarbimine, keskkonda ja ressursse säästev tootmine
* korduskasutust – toote uuesti kasutamine esialgsel otstarbel
* korduskasutuseks ettevalmistamist – remontimine, ümberdisainimine, kontrollimine jne.

Jäätmetekke vältimise võimalused sõltuvad paljudest teguritest nagu majandusolukord, tarbijate teadlikkus, ressursitõhususe ja jäätmetekke vältimise meetmete rakendamise ulatus jne.

Olmejäätmete tekke vältimise edendamisel on peamine roll täita elanikkonnal, kelle teadlikkusest ja tarbimisharjumustest sõltub suuresti nii pakendijäätmete, toidujäätmete kui ka muude olmejäätmete tekkekoguse vähendamine. Elanikkonna teadlikkuse tõstmisel, teabe levitamisel ja jäätmete vältimisele suunatud initsiatiivide toetamisel ning vastavate tingimuste loomisel (nt kasutatud toodete korduskasutuseks tingimuste loomine) on omakorda võtmeroll kohalikul omavalitsusel. Oluline on arvesse võtta, et elanikel ja ettevõtetel peab olema võimalus panustada jäätmetekke vältimisse ja korduskasutusse.

Jäätmetekke vältimisele aitab olulisel määral kaasa teadlikkuse tõstmine, mis on suunatud nii omavalitsuse, ettevõtete kui ka tarbijate/elanikkonna teadlikkuse ja teadmiste suurendamiseks.

Korduskasutuse suurendamiseks on üheks võimaluseks luua jäätmejaamades tingimused, kus inimestel oleks võimalik ära anda kasutatud ja kasutuskõlblikku mööblit, kodumasinaid, kasutatud rõivaid jne.

## **9.1. Avalikel üritustel jäätmetekke vältimine**

Kõikidel avalikel üritustel tuleb rakendada jäätmete liigiti kogumist. Tulenevalt 02.07.2019. a jõustunud Euroopa Parlamendi ja nõukogu direktiivist (EL) 2019/904 teatavate plasttoodete keskkonnamõju vähendamise kohta, on vajalik rakendada meetmeid, millega tagatakse ühekordselt kasutatavate plastist joogitopside (sh nende korkide ja kaante) ja toidupakendite tarbimise pidev vähenemine. Lisaks tuleb avalikel üritustel soosida liigiti jäätmete kogumist, et vältida biolagunevate, pakendijäätmete ja olmejäätmete segunemist. Pakendiseaduse ja jäätmeseaduse alusel peab avalikel üritustel toidu ja joogi serveerimiseks kasutama korduskasutatavaid anumaid ja söögiriistu (alates 01.01.2024).

## **9.2 toidujäätmete tekke vältimine**

**2021. aastal valminud SEI Tallinna poolt tehtud uuringu „Toidujäätmete ja toidukao teke Eestis toidutarneahelas“¹⁶ andmetel tekib Eestis aastas ligikaudu 167 000 t toidujäätmeid ehk elaniku kohta 127 kg toidujäätmeid aastas.** Uuringu andmetel tekib kõige suurem osa Eesti toidujäätmetest eri sektorite võrdluses kodumajapidamistes, mis moodustas kodudes tekkinud toidujäätmete kogus üle 48% kogu tekkivast toidujäätmete kogusest. Kodumajapidamistele järgnevad toidujäätmete tekkes toidutööstus, esmatootmine, seejärel kaubandus ning toitlustusasutused.

Kui vaadata eraldi vaid toidukadude võrdlust eri sektorite lõikes, näeme, et ka see on Eestis suurim kodumajapidamistes (40% kogu Eesti toidukadudest). Kodumajapidamistele järgnevad toidukadude koguste poolest kaubandus (24%), esmatootmine (23%), toitlustusasutused (9%) ning toidutööstus (4%). Eesti toidujäätmetest poole ehk ligikaudu 84 000 tonni aastas moodustab toidukadu ehk toiduna raisku läinud toit.

Seega tuleb vähendada toidujäätmete teket kodumajapidamistes teadvustades elanike seas neid põhjusi, miks toidujäätmed kodudes tekivad ja kuidas seda vältida. Kodudes visatakse toitu ära mitmel põhjusel:

• toidupakendil olev „parim enne“ või „kõlblik kuni“ kuupäev on möödunud

• korraga on valmis tehtud liiga suur ports toitu

• eelmise päeva toidu ülejääk ei tundu enam isuäratav

• puu- või köögivili ei näe enam hea välja

• valmisatud toit ei ole lihtsalt maitsev

• leib-sai on läinud kõvaks või hallitama

• laps ei söö oma taldrikut tühjaks

• poest on ostetud liiga suur kogus toitu ja seda ei jõua ära tarbida

• kuna poest ostetud värsketele toiduainetele on vaja ruumi teha, visatakse vanemad toiduained ära jne.

Toidu raiskamise vähendamiseks tuleks suunata inimeste tähelepanu toidu raiskamisele, õpetada toidu säilitamist (külmikukombeid), luua võimalusi toidujagamiseks jms. Toidukadu saab mitmel moel vähendada ka restoranides, kauplustes, koolides, lasteaedades, avalikel üritustel jm. Selleks tuleb osapooletel (sh vallavalitsus, toitlustajad, turustajad, toidupank, laste rikaste perede esindajad jne) teha omavahel koostööd.

## **9.3. Mere- ja muude veekogude prügi vältimine**

Kuna Kanepi vald ei piirne merega, ei käsitleta jäätmekavas eraldi mereprügi vältimise, vähendamise ja koristamise meetmed. Küll aga võib peremeheta prügi jõuda merre siseveekogude kaudu. Veekogude äärsetel aladel, mida kasutatakse puhke- ja rannaalana, peab selle ranna haldaja korraldama rannaala koristuse ja vältima kogumisvahendite üle täitumist. Avalikus ruumis tuleb kasutada prügi lendumist vältiva disainiga kogumisvahendeid, et välistada kergesti lenduvate materjalide ja nendest tekkivate jäätmete laiali kandumine veekogudesse. Üldise jäätmetekke ja prügistamise vältimine ja vähendamine aitab kaasa ka mereprügi vähenemisele.

## **9.4 Jäätmete ladestamise vältimine ja vähendamine**

Kanepi vallas kogutavate jäätmete käitlemisel on eesmärgiks nende taaskasutusse suunamine suurimas võimalikus mahus. See eesmärk kehtib kõikide jäätmeliikide osas. Jäätmete ladestamise vältimiseks on vajalik tagada järgmiste tegevuste tulemuslikkus:

* tagada jäätmete tekkekohal liigiti kogumine kõrge liigilise ja jäätmematerjalide füüsilise puhtuse osas;
* jäätmetele käitlusteenuste eraldi hankimine, kus on eelistatud jäätmete taaskasutamise toimingute rakendamine. Taaskasutamise toimingud peavad olema otstarbekad, s.t ei tohi tekitada täiendavaid ebamõistlikke keskkonnakoormuseid ega olla jäätmevaldajatele ebamõistlikult kalli hinnaga teenus;
* tugevdada koostööd teiste kohalike omavalitsustega pikaajaliselt toimivate ja vajaminevaid tulemusi tagavate käitluslahenduste arendamisel;
* luua jäätmete alaste tegevuste monitoorimise süsteem;
* luua selged regulatiivsed tingimused ja propageerida biolagunevate jäätmete kohtkompostimise võimalusi;
* teostada süsteemseid teavitustegevusi jäätmete liigiti kogumise kvantiteedi ja kvaliteedi tõstmiseks;
* jätkata korraldatud jäätmeveo mudeli arendamist;
* jätkata biolagunevate jäätmete äravedu korraldatud jäätmeveo raames ka järgneval jäätmeveo perioodil;
* jätkata pakendijäätmete kogumist üle valla paigaldatud kogumiskonteinerite abil ja laiendada pakendikotiteenus. Pakendipunktide võrgustik vajab pidevat monitoorimist ning sealjuures tuleb jälgida, et pakendikonteinerite arv vastaks nõuetele ja vajadusele.
* liikuda pakendijäätmete kogumisel kohtkogumise poole, muuta pakendijäätmete kogumine jäätmevaldajatele kohustuslikuks.

## **9.5. Keskkonnasäästlike lahenduste rakendamine asjade ja teenuste hankimisel**

Jäätmetekke vältimisel ja vähendamisel on oluline rakendada ringmajanduse põhimõtteid ja tegevuse elukaare hindamise tegevusi kõikide Kanepi valla poolt ostetavate teenuste ja asjade osas, samuti valla õigusaktide tingimuste kujundamisel, mis avaldavad mõju ressursside kasutamisele (nt ehitustegevustes ringmajanduse põhimõtete rakendamise nõudmine).

Keskkonnasäästlikud riigihanked on üheks parimaks võimaluseks hankida parima keskkonnamõjuga teenuseid ja varasid.

Keskkonnasäästliku riigihankena defineeritakse Euroopa Liidus protsessi, mille käigus avalik sektor soetab toote, teenuse või töö, millel on vähendatud keskkonnamõju kogu elutsükli vältel võrreldes seda toote, teenuse või tööga, millel on samasugune primaarne funktsioon.

**Keskkonnasäästlikke riigihankeid on kolme peamist tüüpi:**

süsteemi tasandi hanked: ostja kasutab riigihanget toote ostmisel lepinguna nii, et tekib toote taas- või korduskasutus. Üheks võimaluseks on osta toode koos kohustusega see tarnijal tagasi võtta ja taaskasutada (ka rent, liising) või soetada toote asemel kasutusteenus.

Tarnija tasandi hanked: hankija kirjeldab hangitava toote või teenuse loomise protsessi nii, et see vastaks ringmajanduse põhimõtetele.

Toote tasandil: hankija kirjeldab hangitava toote/teenuse tehnilised omadused, mis väljendavad selle toote/teenuse keskkonnasäästlikust.

# **10. JÄÄTMEHOOLDUSE ARENDAMINE**

## **10.1. Jäätmete liigiti kogumise ja taaskasutamise edendamine**

Jäätmeseadus määrab Kanepi valla ülesandeks korraldada jäätmete liigiti kogumist selliselt, et oleks tagatud nende taaskasutamine võimalikult suures ulatuses. Liigiti kogumise edendamisel on kandvaks eesmärgiks jäätmeseaduse § 1363 lõigetes 1 ja 2 nimetatud olmejäätmete ringlussevõtu sihtarvude täitmine. Kõik taaskasutamise, s.h ringlussevõtu sihtarvud on esitatud peatükis 11 jäätmehoolduse eesmärgid tabelis 10.

Jäätmekava koostamise ajal on võimalik olemasolevate andmete põhjal statistiliselt hinnata, millisel määral on Kanepi vald erinevaid jäätmeliike liigiti kogunud. Samas puuduvad andmed, millises mahus ja millisel viisil on Kanepi valla jäätmeid reaalselt taaskasutusse suunatud. Liigiti kogumine ei tähenda automaatselt jäätmete taaskasutamist ega ringlusse suunamist.

Liigiti kogumise edendamiseks on vajalik rakendada nõuetekohane kogumislahendus kogu Kanepi valla haldusterritooriumil ja kõikide jäätmevaldajate osas, s.t hõlmata korraldatud jäätmeveoga kõik jäätmevaldajad ning teostada regulaarset järelevalvet liigiti kogumise kvaliteedi osas.

Käesoleva jäätmekava perioodil on liigiti kogumise ja taaskasutamise vaates kaks peamist eesmärki:

1) biolagunevate jäätmete tekkekohal liigiti kogumise ja kompostimise korraldamine, mis annab määrava mõju olmejäätmete taaskasutamise edendamisele.

2) muude olmeliste jäätmeliikide tekkekohal kogumine viisil, mis võimaldab nende jäätmeliikide edasist taaskasutamist ladestamise ja energeetilise kasutuse asemel.

Antud eesmärgi saavutamiseks fikseeriti vajalikud asjakohased tingimused Kanepi valla jäätmehoolduseeskirjas ja määrati tingimused jäätmete veole ja käitlemisele.

Ettevõtlussektori jäätmete tekke ja käitluse osas, mis ei ole korraldatud jäätmeveoga hõlmatud, on vajalik saada Kanepi valla poolne ülevaade järgmises:

* milliseid isikud milliseid jäätmeid tekitavad;
* miks jäätmed tekkivad (s.t sisendinfo tootmisprotsesside tõhustamise vajaduse analüüsiks);
* kuidas jäätmeid käideldakse;
* kas ja milles saab Kanepi vald ettevõtteid toetada nende tegevuste tõhustamiseks jäätmetega seoses;
* jäätmetest tulenevate keskkonnariskide kaardistamine koos riskide maandamise meetmete väljatöötamisega koostöös ettevõtetega;
* millised on muud tegevused ja meetmed, mis toetavad Kanepi valla ettevõtluskeskkonna arengut jäätmehoolduse tegevuste aspektist.

Eeltoodud eesmärgi saavutamiseks on otstarbekas kehtestada ettevõtetele nn ettevõtte jäätmekava nõue. Kohaliku omavalitsus võib nõuda isikult, asutuselt ja tootjate ühenduselt nende jäätmealase tegevuse kohta teavet tasuta, lisaks võib kohalik omavalitsus nõuda oma haldusterritooriumil tegutsevalt isikult, asutuselt ja tootjate ühenduselt jäätmekava koostamist oma kulul ning esitamist, kui see on vajalik kohaliku omavalitsuse üksuse jäätmekava koostamiseks või ajakohastamiseks. Kava koostamise nõue kehtestamine toimub jäätmeseaduse alusel.

## **10.2 Pakendite ja pakendijäätmete käitlemise kava**

Olemasolevate pakendijäätmete kogumise mahutite andmed (seisuga 01.10.2024), mis sisaldavad asukohta, mahutitesse kogutavat jäätmeliiki ning vastutavat taaskasutusorganisatsiooni on välja toodud tabelis 4.

Pakendiseaduse § 171 kohaselt peab taaskasutusorganisatsioon tagama, et kogumiskohtade tihedus iga taaskasutusorganisatsiooni kohta oleks järgmine:

1. kui tiheasustusega alal on asustustihedus rohkem kui 1000 elanikku ühel ruutkilomeetril – vähemalt üks kogumiskoht jäätmevaldajast 500 meetri raadiuses;
2. kui tiheasustusega alal on asustustihedus rohkem kui 500 elanikku ühel ruutkilomeetril – vähemalt üks kogumiskoht jäätmevaldajast 1000 meetri raadiuses;
3. kui asustustihedus on alla 500 elaniku ühel ruutkilomeetril – kohaliku omavalitsuse territooriumil paiknevates asulates, arvestusega üks kogumiskoht 500 elaniku kohta.

Pakendiseadus sätestab, et kogumiskonteinerite miinimumarv ja miinimummaht ning nende tühjendamissagedus lepitakse iga kogumiskoha kohta kokku taaskasutusorganisatsiooni ja kohaliku omavalitsuse vahel.

Segapakendid on olemuselt kõige suurema tekkemahuga olmeline jäätmeliik, mille kogumine avaliku võrgu kaudu ei ole olnud efektiivne ja on tekitanud olulisi probleeme kogutud jäätmete kvaliteedi ja liigilise puhtuse osas. Samuti soosib avalik kogumisvõrk kui anonüümne lahendus liigiti kogumise nõuete rikkumist ning toob kaasa pidevaid jäätmereostusi, mille koristamine tekitab Kanepi vallale täiendavaid kulusid. Klaaspakendid on jäätmeliik, mille suunamine materjalina ringlusesse on võimalik 100% lähedases mahus, mistõttu on oluline seda jäädet võimalikult efektiivselt koguda.

Kuna minimaalne nõue segapakendi kogumiseks konteinerite arvu näol on täidetud, tuleb liigiti kogumise suurendamiseks lisaks kasutusele võtta muid meetmeid. Pakendijäätmete liigiti kogumise ja taaskasutuse määra on võimalik suurendada juba juurdunud pakendite eraldi kogumist veelgi edendades. Seetõttu on oluline muuta pakendite eraldi kogumine elanikkonnale mugavamaks ja teha intensiivsemat teavitustööd. Mugavust loob nii pakendikotiteenus kui ka konteinerite lähedus pakendijäätmete tekkekohale. Pakendite viimine vastavasse konteinerisse ei tohi olla ebameeldiv toiming (prügi vedeleb ümbruses, konteinerid on ületäitunud, pole töökorras või on määrdunud ja haisevad). Avalikud pakendikonteinerid peaksid asuma seal, kus jäätmevaldajad nagunii käivad – eelkõige kaupluste vahetus läheduses ja suuremate kortermajade juures, hajaasustusega piirkondades ka suuremates külades.

Kanepi valla jäätmete liigiti kogumise eesmärgiks on vähendada segaolmejäätmete tekke mahtu, suurendada jäätmete ringlussevõtmist ja muud taaskasutamist kontrollitud viisil.

Eeltoodust tulenevalt on rakendatud korraldatud jäätmeveo raames segapakendite kohtkogumist ja vedajale üleandmist vabatahtliku teenusena, mis loob jäätmevaldajatele mugava lahenduse jäätmete tekkekohal üleandmiseks ning toetab valla eesmärkide saavutamist. Tulevikus on mõistlik pakendijäätmete kogumine viia kohustuslikuks.

Jäätmete liigiti kogumise edendamine eeldab jätkuvat ja regulaarset teavitamist. Teavitustöö käigus tuleb infot levitada meedias, ajalehes, internetis, kauplustes, valla avalikes teabepunktides. Vajalik on pidev inimeste informeerimine pakendite liigiti kogumise vajadusest ning pakendijäätmete konteinerite sihtotstarbest vältimaks pakendikonteinerite kasutamist olmejäätmete tarbeks.

Jäätmekava koostamisega paralleelselt on riigil välja töötamisel jäätmereform. Olenevalt sellest, millised nõuded kehtestatakse jäätmeseadusesse ja pakendiseadusesse, tuleb vastavalt kohendada ka Kanepi valla pakendijäätmete kogumismudelit.

## **10.3 Jäätmete liigiti kogumise arendamine jäätmeliikide kaupa**

**Segaolmejäätmed (20 03 01)**

Segaolmejäätmete kogumine toimub Kanepi vallas korraldatud jäätmeveo raames. Segaolmejäätmete kogumisega seotud nõuded sätestab Kanepi valla jäätmehoolduseeskiri. Kanepi valla eesmärgiks on saavutada käesoleva jäätmekava rakendamise perioodil olukord, kus segaolmejäätmete tekkemaht väheneb ning segaolmejäätmed sisaldavad vähem neid jäätmeliike, mis alluvad tekkekohal liigiti kogumise nõudele.

**Biolagunevad köögi- ja sööklajäätmed (20 01 08)**

Liigiti kogutud köögi- ja sööklajäätmete kogumine on hõlmatud korraldatud jäätmeveoga.

Samaaegselt tuleb propageerida biojäätmete kohtkompostimist eramute juures ning suurendada elanikkonna teadlikkust biojäätmete liigiti kogumise kohustusest. Köögi- ja sööklajäätmete liigiti kogumise suurendamiseks tuleks köögi- ja sööklajäätmete äraandmist soodustada võrreldes segaolmejäätmetega (näiteks veohinna kaudu).

**Biolagunevad aia- ja haljastujäätmed (20 02 01)**

Aia- ja haljastujäätmete üleandmine korraldatud jäätmeveo raames on võimalik ja vabatahtliku teenusena tellitav tiheasustusalal ja kompaktse hoonestusega alal asuvatele jäätmevaldajatele. Hajaasustusalal asuvatel jäätmevaldajatel ei ole võimalik jäätmeveo teenust tellida, neil tuleb rakendada kohapealset kompostimist või anda jäätmeid üle jäätmejaamades. Eesmärgiks on saavutada käesoleva jäätmekava rakendamise perioodil olukord, kus biolagunevate jäätmete liigiti kogumisega on hõlmatud kõik jäätmevaldajad ning soodustatud on tekkekohal kompostimise rakendamine vastavalt nõuetele.

**Paber ja kartongi (20 01 01)**

Kogumisel on oluline tagada nende jäätmete liigiti kogumine tekkekoha lähedal ning suunata taaskasutusse. Vanapaberi ja kartongi kogumise lahendus oleks nende jäätmete kogumise jätkamine korraldatud jäätmeveo raames. Vanapaberi üleandmine elanikele tuleb muuta mugavamaks.

**Pakendid (jaotise 15-koodiga jäätmed)**

Tuleb soosida koostööd MTÜ-ga Eesti Taaskasutusorganisatsioon, Tootjavastutusorganisatsioon OÜ-ga, Eesti Pakendiringlus OÜ-ga ja Eesti Pandipakend AS-ga pakendijäätmete tekkekohal liigiti kogumiseks ja korraldatud jäätmeveo raames äravedu. Lisaks tuleb teostada pidevat teavitustööd pakendijäätmete liigiti kogumise vajaduse ja reeglite osas kaasates samuti eelminetatud organisatsioone.

**Tekstiil (20 01 10, 20 01 11)**

Tekstiilijäätmete liigiti kogumine on kohustuslik, kuid nende ringlussevõtu tehnoloogiad ja võimekus on alles arenemas. Seetõttu on esmatähtis tekstiilijäätmete teket üldse vältida. Kohaliku omavalituse üksusel on kohustus korraldada tekstiilijäätmete liigiti kogumine hiljemalt 1. jaanuariks 2025. Tekstiilijäätmete liigiti kogumise tagamiseks on need jäätmed liidetud korraldatud jäätmeveosse. Liigiti kogutud tekstiilijäätmeid on võimalik koguda tekkekohalt korraldatud jäätmeveo raames kogumisringide kaudu ning lisaks ära anda Kanepi jäätmejaamas.

**Ohtlikud jäätmed ja elektroonikaromud (\*)**

Tuleb tagada probleemtoodete ja ohtlike jäätmete kogumise jätkamist valla jäätmejaamades.

**Klaas (20 01 02), puit (20 01 38), plastid (20 01 39) ja metallid (20 01 40)**

Nende jäätmete liigiti kogumine ja ära andmine on tagatud Kanepi valla jäätmejaamades.

**Suurjäätmed (20 03 07) ja ehitus- ja lammutusjäätmed (jaotise 17-koodiga jäätmed8)**

Suurjäätmete liigiti kogumist tuleb jätkata korraldatud jäätmeveoga ning tagada nende jäätmete vastuvõtmine jäätmejaamades.

Puidutööstusettevõtete puidujäätmeid tuleb koguda liigiti nende tekkekohas ning võimalusel kasutada neid materjalipõhiselt või suunata energiakasutusse. Ehitus- ja lammutusjäätmete puhul tuleb jälgida, et neid jäätmeid taaskasutatakse maksimaalsel tasemel ning eelistatakse nende ringlussevõttu. Ehitus- ja lammutusjäätmete vastuvõtmist tagatakse jäätmejaamade kaudu.

## **10.4. Korraldatud jäätmeveo teenuse arendamine**

Korraldatud jäätmeveoga on vajalik hõlmata kõik need jäätmeliigid, mille kogumine ja käitlemine toimub arusaadavatel tingimustel ning mille edasine käitlemine otseselt toetab Kanepi valla eesmärke olmejäätmete ringlussevõtu sihteesmärkide osas: segaolmejäätmed, paberi ja kartongijäätmed, köögi- ja sööklajäätmed, aia- ja haljastujäätmed, pakendijäätmed, suurjäätmed, klaaspakendid, rõiva- ja tekstiilijäätmed. Jäätmete liigiti kogumisel peab olema tagatud tegevuse otstarbekus, s.t iga tegevus peab olema majanduslikult otstarbekas, jäätmevaldajale arusaadav ja teostatav ning looma kontrollitavat väärtust jäätmete taaskasutamisel. Vastavat otstarbekust reguleeritakse jäätmehoolduseeskirja tingimustega.

Eesmärgiks on Kanepi valla jäätmetekitajate 100%-line hõlmamine jäätmeveoga olmejäätmete osas, mis võimaldab:

* vältida tekkivate jäätmete väärkäitlemist,
* tagada teenuste kvaliteeti ja teenuste kulupõhist hinnastamist,
* tagada andmete haldamist vajalike analüüside ja juhtimisotsuste langetamiseks.

Korraldatud jäätmeveost vabastamine saab toimuda ainult põhjendatud tingimustel vastavalt jäätmeseadusele ja jäätmehoolduseeskirjale.

Lisaks jäätmeveohankele tuleb läbi viia jäätmete käitlusteenuse hange, millega leitakse kogutavatele jäätmetele sobiv käitluslahendus ning tagatakse seeläbi ringlussevõtu sihtarvu saavutamine. Sihtarvu saavutamiseks on võimalik käitlushangetes nõuda eri jäätmeliikide puhul eri tasemel ringlussevõttu. Erinevatele jäätmeliikidele võib hankida erinevad käitluslahendused.

Omavalitsus ei hangi pakendijäätmete käitlusteenust, kuna nende käitluse korraldavad taaskasutusorganisatsioonid. Avalik pakendite kogumisvõrk omab valla jäätmehoolduse eesmärkide saavutamisel olulist mõju ning toetab otseselt jäätmete tekkekohal liigiti kogumist, s.h ka korraldatud jäätmeveo teenuse eesmärgipärast toimimist.

## **10.5 Jäätmetekitajate teadlikkuse tõstmine**

Jäätmekavaga püstitatud eesmärkide elluviimine eeldab elanike kaasamist ja vastavat selgitustööd. Jäätmete tekke vähendamine, jäätmete sorteerimine ja käitlemine tekkekohas sõltub suurel määral elanike valmisolekust jäätmehoolduse reegleid mõista ja rakendada, seeläbi jäätmekäitluses seatud eesmärke saavutada.

Kanepi vald suurendab elanike teadlikkust läbi järgmiste tegevuste:

* **üldise jäätmealase teabe edastamine** – hõlmab konkreetne teabe edastamist, mis kirjeldab iga jäätmeliiki ja iga jäätmekäitluse toimingu reegleid. Oluline on teavitada elanikke jäätmekäitluse üldistest põhimõtetest, eri jäätmeliikide iseloomust ja jäätmetele kehtivatest käitlusnõuetest ning nende taaskasutamise positiivsest efektist keskkonnale;
* **elanikkonna teavitamine jäätmehoolduse korraldusest** – hõlmab pidevat ajakohastatud jäätmehooldusalase informatsiooni levitamist Kanepi valla veebilehel, sotsiaalkanalites ja vallalehes vähemalt kord kvartalis. Lisaks kajastama jäätmenõustamise alased tegevusi sh jäätmealaste ja tootjavastutusalaste teavituskampaaniate vahendamist omavalitsuse veebilehel ning eeskujuliku jäätmekäitumise tunnustamist. Siinkohal on koostöö nii avaliku sektori kui ka erasektori esindajatega vajalik, et ellu viia ühiseid teavituskampaaniaid ja projekte;
* **jäätmealaste juhendmaterjalide levitamine, arvestades seejuures erinevate sihtgruppide vajadustega ja neile suunatud eesmärkidega** – hõlmab pakendijäätmete kogumiskonteinerite asukohtade kohta info levitamist korteriühistutes ja eramajapidamistes, sh pakendite sortimisjuhise tutvustamist elanikele. Oluline on elanike teavitamine ohtlike jäätmete liigiti kogumise võimalustest ja vajalikkusest. Tuleb koostada ja elanike seas levitada juhendmaterjale biojäätmete, sh kompostimise võimaluste ja komposti kasutamise kohta ning paberi ja kartongi liigiti kogumise kohta. Elanikele peab kätte olema saadav info jäätmejaamades üleantavate jäätmeliikide ja hindade kohta;
* **koostöös jäätmekäitlejate ja tootjate ühendustega keskkonna- ja jäätmehooldusalaste infopäevade läbiviimine** – oluline on omavalitsuse hariduse- ja noorteasutustes regulaarne jäätmete vältimise ja liigiti kogumise infopäevade korraldamine vähemalt kord aastas. Lisaks jäätmete vältimise ja liigiti kogumise kohta informatsiooni levitamine omavalitsuses toimuvatel erinevatel sündmustel.

## **10.6 Järelevalve tõhustamine**

Järelevalvet jäätmekäitluse üle teostavad järgmised institutsioonid:

* Keskkonnaamet
* Kanepi vald
* Põllumajandus- ja Toiduamet (teostab järelevalvet loomsete jäätmete käitluse üle)
* Päästeamet.

Järelevalve efektiivne toimimine toetab otseselt jäätmekavaga seatud eesmärkide saavutamist. Selleks peab Kanepi vallavalitsus edendama koostööd teiste järelevalvet teostavate asutustega ning rakendama piisavalt ressursse süsteemse järelevalve läbiviimiseks. Korraldatud jäätmeveo raames on otstarbekas anda osaline järelevalve ülesanne informatsiooni kogumise osas jäätmeveo teostajale, kes omab igapäevast kontakti ja ülevaadet kõikide jäätmeveoga hõlmatud jäätmevaldajate tegevuste osas jäätmete liigiti kogumisel.

Kanepi vallas on kasutusel jäätmevaldajate register. Pidevalt ajakohastatud ja korrastatud jäätmevaldajate registri abil on võimalik teostada kontrolli korraldatud jäätmeveoga liitumise üle. Sellest tulenevalt peab jätkuma jäätmevaldajate registri pidamine (haldamine, täiendamine ja uuendamine) ja selle põhjal järelevalve tegemine, sealhulgas ja ettevõtete osas. Lisaks tuleb jätkata järelevalvet korraldatud jäätmeveost vabastuse saanud kinnistute üle ning vajadusel tuleb rikkujaid ka vastutusele võtta ning teha koostööd Keskkonnaametiga.

Oluline on jätkata ka järelevalvet ehitusjäätmete käitlemise nõuete osas kogu jäätmekava perioodil 2025-2029.

Järelevalve pidev ja efektiivne teostamine aitab ennetada mitmete probleemide väljakujunemist, tekkinud probleemide kiiret lahendamist ja seeläbi ka Kanepi valla rahalisi vahendeid ja muid ressursse säästlikumalt kasutada.

## **10.7 Jäätmehoolduse arendamise rahastamine**

Jäätmehoolduse arendamisel on kolm põhieesmärki:

* jäätmehoolduse süsteemi korrastamine;
* infrastruktuuri arendamine ja haldamine;
* järelevalve ja jäätmehoolduse suunamine.

Tänased peamised rahalised kulutused on seotud infrastruktuuri arendamisega ja jäätmekäitluse igapäevase haldamiskuludega. See hõlmab endas korraldatud jäätmeveo korraldamisest kuni avalike kohtade jäätmekäitlusteenuste pakkumiseni. Viimaste aastate kulutused jäätmekäitlusele on toodud joonisel 15.

Joonis 15. Kulutused ja investeeringud jäätmekäitlusele Kanepi vallas aastatel 2018-2023 *(allikas: Kanepi vald).*

Kanepi valla jäätmehoolduse arendamine toimub valla eelarvelistest vahenditest ja projektide sihtotstarbelistest tuludest. Lisaks otsitakse jäätmehoolduse arendamiseks riiklike toetusprogrammide kasutamise võimalusi (näiteks Keskkonnainvesteeringute Keskus).

Omavalitsuse võimalused jäätmehooldust arendada ja rahastada on täna kehtiva regulatsiooniga piiratud. Omavalitsusel lasub küll kohustus korraldada jäätmehooldust, kuid rahalisi vahendeid selleks oma eelarves napib ja riigi toetus läbi KIKi toetusmeetmete vajalike tegevuste elluviimiseks ei ole piisav. Seega omavalitsusel puudub sisuliselt jäätmehoolduse arendamiseks rahastusallikas. Jäätmehoolduse paremaks korraldamiseks on üheks võimaluseks luua omavalitsuskeskne jäätmemudel. See hõlmab jäätmevaldajate üle arvestuse pidamist, nendega arveldamist ja nõustamist läbi kohaliku omavalitsuse või vastava KOVide koostöö üksuse. Sellise jäätmemudeli rakendamine võimaldab omavalitsusel kehtestada jäätmevaldajatele jäätmetasu, mis katab omavalitsuse korraldatavate teenuste osutamise ehk jäätmehoolduse kulu.

1. Pädevuse ja kuluefektiivsuse suurendamiseks võivad kohalikud omavalitsused teha koostööd.Selleks võivad omavalitsused luua ühiseid koostööorganisatsioone, kellele delegeeritakse teatud KOV ülesanded. Delegeeritavad ülesanded võivad olla õigusaktide ettevalmistamine, hangete läbiviimine, jäätmealane nõustamine, jäätmehooldusega seotud korralduslikud ja administratiivsed ülesanded, aga ka jäätmetasu kogumine ja lepingupartneritega arveldamine. Koostööorganisatsiooni vorm võib olla kas MTÜ või äriühing, mille liikmed või omanikud on vaid koostööd tegevad omavalitsused. KOVid võivad koostööd teha ka ilma koostööorganisatsiooni loomata.

Keskkonnapoliitika põhimõte ,,saastaja maksab“ ja ,,tootja vastutus“ tähendab seda, et jäätmekäitluse kulud maksab kinni tarbija/jäätmetekitaja. Samuti on jäätmeseadusega sätestatud põhimõtted, et jäätmekäitluse kulud kannab jäätmetekitaja.

Omavalitsuse jäätmetasu on võimalik kujundada selliselt, et õigesti liigiti kogutud jäätmete üleandmine on mitu korda odavam segaolmejäätmete üleandmisest ning valesti liigiti kogutud ja liigiti kogumata jäetud jäätmete üleandmine on märgatavalt kallim.

Tasu läbipaistvuse saavutamiseks on oluline kindlalt fikseerida, mida jäätmetasu sisse arvestatakse ja milliseid kulutusi selle eest tehakse. Tasu kogumise ja kasutamise andmed tuleb regulaarselt avalikustada ja hoida need andmed kättesaadavana omavalitsuse veebilehel.

Omavalitsuse jäätmetasu hulka on võimalik arvestada jäätmehooldusega seotud kulud:

* kogumisvahenditega seotud kulu (sh konteinerid, biolagunevad kotid või paberkotid, süvamahutid, kompostird);
* jäätmete veo ja veo ettevalmistamisega seotud kulud (ka kehtiva korra kohaselt), sh jäätmete vedu jäätmejaamast, avalikest konteineritest ja kogumisringide käigus;
* kogutud jäätmete käitlemise kulu (sh järel sortimine, segaolmejäätmete ladestus või põletus, liigiti kogutud jäätmete ringlussevõtt);
* jäätmekäitluskoha rajamis-, kasutamis-, sulgemis- ja järelhoolduskulud (ka kehtiva korra kohaselt), sh jäätmejaamade, kompostimisväljakute, sorteerimisjaamade, kogumiskohtade rajamine, olemasolevate rajatiste hooldamine, arendamine ja opereerimine;
* korduskasutuslahendustega seotud kulud (sh ringlusmajad);
* administratiivne töö (jäätmevaldajate registri teenus, jäätmevaldajatega arveldamine, liikmemaks),
* teavitus (kampaaniad, üritused, juhendmaterjalide valmistamine ja levitamine),
* järelevalvega kaasnevad kulud (sh valvekaamerad, üleantavate jäätmete kontrollimine),
* muud seotud kulud (nt uuringud, prügikoristus, toetused).

Elektroonikajäätmete ja pakendijäätmete käitlemise puhul maksavad otseselt kulud kinni tootja- ja taaskasutusorganisatsioonid, kaudselt aga ka lõpptarbijad (jäätmekäitluskulud lisatakse toodete hindadele).

Kohalikul tasandil kehtestatud jäätmetasu võimaldab rohkem paindlikkust ja kohalike oludega arvestamist kui riiklikul tasandil kehtestatud jäätmemaks. Kohalik omavalitsus saab jäätmetasu suuruse üle otsustamisel võtta arvesse jäätmete ringlussevõtu eesmärkide saavutamiseks vajaminevaid tegevusi ja investeeringuid.

# **11. JÄÄTMEHOOLDUSE EESMÄRGID**

Jäätmehoolduse arendamisel ja tegevuste elluviimisel tuleb lähtuda erinevatest eesmärkidest. Kanepi valla jäätmehoolduse valdkonna üldiseks eesmärgiks on suurendada elanikkonna keskkonnateadlikkust, suurendada tekkekohal liigiti kogumist ning muuta seeläbi jäätmete nõuetekohane haldamine jäätmevaldajate igapäevaelu loomulikuks osaks. Tõhustada jäätmekorraldust, sealhulgas järelevalvet ning toetada ringmajanduse põhimõtete rakendamist.

Eeltoodust tulenevalt on Kanepi valla jäätmehoolduse korraldamisel eesmärkideks:

* jäätmetekke vältimise tegevuste edendamine
* jäätmeveoga jäätmevaldajate hõlmatuse tagamine
* jäätmete liigiti kogumise mahu ja kvaliteedi tõstmine
* jäätmete kordus- ja taaskasutamise suurendamine
* jäätmetest tuleneva keskkonnariski vähendamine
* toimiv järelevalve, andmete korrektsus ja koostöö kõikide seotud osapooltega.

Jäätmete käitlemisel prioritiseeritakse jäätmehierarhia väärtusi:

Jäätmete taaskasutamisele seavad selged eesmärgid jäätmeseadusest, riigi jäätmekavast, jäätmete raamdirektiivist ning ringmajanduse paketist tulenevad sihtmäärad.

Eesti on võtnud eesmärgiks suunata 2025. aastaks ringlusesse 55% kodumajapidamistest pärinevatest paberi-, metalli-, plasti- ja klaasijäätmetest, biolagunevatest jäätmetest ning muudest liigiti kogutud kodumajapidamisest ja muudest allikatest pärinevatest jäätmetest. Sihteesmärgid on täpsemalt esitatud järgnevas tabelis.

Tabel 10. Jäätmete taaskasutamise riiklikud eesmärgid

|  |  |  |  |
| --- | --- | --- | --- |
|  | Baastase 2020 | Eesmärk 2025 | Eesmärk 2030 |
| Olmejäätmete ringlussevõtumäär olmejäätmete kogumassist | 50% | 55% | 60% |
| Pakendijäätmete ringlussevõtu osakaal pakendijäätmete kogumassist | 60% | 65% | 70% |
| Biolagunevate jäätmete ringlussevõtu osakaal olmejäätmete kogumassist | 13% | | |
| Biolagunevate jäätmete osakaal ladestatavates olmejäätmete kogumassist | 20% | | |
| Ehitus- ja lammutusjäätmete taaskasutuse osakaal nende jäätmete kogumassist | 70% | | |
| Elektroonikaromude kogumise osakaal kolmel eelneval aastal turule lastud elektri- ja elektroonikaseadmete kogumassist | 65% | | |
| Kantavate patarei ja akujäätmete kogumise osakaal jäätmete kogumassist | 45% | | |

**Täiendavad sihteesmärgid**

2025. aastast ühtlustatakse Euroopa Liidus olmejäätmete ringlussevõtu arvestamise põhimõtted. Ringlusse võetuks loetakse ainult need jäätmed, mis peale ümbertöötamist ei ole enam jäätmed, vaid uus materjal või ese.Lisaks peab selgelt eristama ringlusse võetud materjalidest olme- ja pakendijäätmetena kogutud jäätmed.

2027. aastast ei arvestata ringlussevõtu sihtarvude hulka neid biolagunevaid jäätmeid, mis on muu olmejäätme hulgast välja sorditud, vaid üksnes tekkekohas liigiti kogutud biolagunevad jäätmed.

2030. aastast alates piiratakse direktiiviga 2018/850 kõikide nende jäätmete prügilatesse ladestamist, mis sobivad ringlussevõtuks ja energiana kasutamiseks.

2035. aastaks on seatud eesmärk viia ladestatavate olmejäätmete osakaal 10%-ni.

## **11.1 Kanepi valla ülesanded sihteesmärkide saavutamisel**

Jäätmeseadusega on fikseeritud selgelt kohaliku omavalitsuse eesmärgid ja seega ülesanded jäätmete käitlemise tulemuslikkuse osas, mis kehtivad ka Kanepi vallale:

* Kohaliku omavalitsuse üksus korraldab jäätmete liigiti kogumist, et võimaldada nende korduskasutuseks ettevalmistamist, ringlussevõttu või muud taaskasutamist võimalikult suures ulatuses.
* Kohaliku omavalitsuse üksus korraldab korraldatud jäätmeveoga hõlmatud jäätmete taaskasutamise või kõrvaldamise. Kohaliku omavalitsuse üksus võib korraldada ka muude jäätmete taaskasutamist või kõrvaldamist.
* korraldatud jäätmeveoga hõlmatud jäätmeliikide taaskasutamise puhul on eesmärgiks täita olmejäätmete ringlussevõtu sihtarve alljärgnevalt:
* segaolmejäätmed : suunata energeetilisse taaskasutusse vähemalt 80% mahust;
* paber- ja kartongijäätmed: suunata materjalina ringlusesse vähemalt 80%

mahust;

* biolagunevad köögi- ja sööklajäätmed: suunata materjalina ringlusesse vähemalt 70% mahust;
* biolagunevad aia- ja haljastujäätmed: suunata materjalina ringlusesse vähemalt 70% mahust.

Kanepi valla ülesandeks on luua eeldusi ja rakendada tegevusi, mis suurendavad jäätmete liigiti kogumist ja taaskasutamist. Jäätmetekke vähendamise ja korduskastutuse suurendamise eesmärkide kõrval on tekkinud jäätmete maksimaalses mahus liigiti kogumine peamine instrument, millega saab suurendada olmejäätmete ringlussevõtu taset. Tegevuste esmane fookus peab olema biolagunevate jäätmete osas, millede sattumine teiste jäätmeliikide hulka kahjustab nende kvaliteeti ja seeläbi vähendab nende ringlussevõtmise võimalusi.

Jäätmehoolduse arendamisel on eraldiseisvaks eesmärgiks valdkonnas koostöö edendamine teiste kohalike omavalitsustega, mis võimaldab rakendada nii planeerimise kui korraldamise tegevustes mastaabiefekti ja unifitseerida reegleid. Antud eesmärgi realiseerimiseks on Kanepi vald liitunud kohalike omavalitsuste jäätmehoolduse koostööorganisatsiooniga MTÜ Eesti Jäätmehoolduskeskus, mille tegevused on suunatud kohalike omavalitsuste keskse jäätmehoolduse terviklahenduse rakendamisele viisil, mis tagab Kanepi vallale strateegiliselt juhitud tegevused vallale sobilike väärtuste loomisel jäätmehoolduse valdkonnas.

Kokkuvõtvalt on Kanepi valla eesmärgiks tagada valla territooriumil toimuvate jäätmekäitluse alaste tegevuste läbipaistvus, põhjendatus, kontrollitavus, keskkonnaohutus ning vastavus valla arengueesmärkidega ja kooskõla riiklike sihteesmärkidega, rakendades selleks asjakohaseid meetmeid.

## **11.2 MTÜ Eesti Jäätmehoolduskeskus ülesanded**

Jäätmehoolduse korraldamine regionaalsel tasandil korraldatakse koostöös EJHK-se liikmetest kohalike omavalitsustega. Selleks on Kanepi vald EJHK-le delegeerinud järgmised jäätmeseadusesttulenevad Kanepi valla jäätmehooldusalased ülesanded:

* viia läbi korraldatud jäätmeveo teenuste kontsessioon (edaspidi hanke) ning sõlmida hanke võitnud jäätmevedajaga leping;
* esindada liikmeid suhtluses partneritega, regulaatoritega jm kolmandate isikutega nii riigisiseselt kui piiriüleselt;
* osutada jäätmehoolduse alaseid konsultatsioone ja korraldada koolitusi;
* korraldada jäätmehoolduse valdkonna dokumentatsioonide, riigihangete, projektide, rahastustaotluste koostamist ning elluviimist;
* osutada liikmetele arendus- ja investeerimisprojektide analüüse;
* osaleda jäätmevaldajate registri arendustöödel (edaspidi register), tagada registri töö;
* vajadusel töödelda vedajapoolseid registriandmeid;
* valmistada ette jäätmealaste õigusaktide eelnõud.

## **11.3 Jäätmehoolduse korraldamise pikaajaline planeerimine**

* Koostöö teiste omavalitsuste ja riigiasutustega keskkonna järelevalve tõhustamiseks.
* Elanikkonna pidev teavitamine jäätmehoolduse korraldusest ja korraldatud olmejäätmeveo vajaduse selgitamine ja kohustuse täitmise jälgimine.
* Jäätmealaste juhendmaterjalide väljaandmine, arvestades seejuures erinevate sihtgruppide vajadustega ja neile suunatud eesmärkidega.
* Korraldatud jäätmeveo korraldamine.
* Jäätmehooldust reguleerivate õigusaktide ajakohastamine.

Tegevused:

* jäätmealaste artiklite avaldamine vallalehes ja valla veebilehel;
* jäätmealaste juhendmaterjalide väljaandmine ja levitamine;
* elanike käitumisharjumusi ja rahulolu käsitleva uuringu tegemine;
* korraldatud jäätmeveo hangete läbiviimine;
* jäätmekava ja jäätmehoolduseeskirja ajakohastamine.

## **11.4 Jäätmete liigiti kogumise ja taaskasutamise suurendamine**

* Ohtlike ja elektroonikajäätmete kogumise jätkamine.
* Pakendijäätmete kogumisvõrgustiku ülevaatamine.
* Kodumajapidamistes tekkinud eterniidijäätmete kogumise korraldamine.
* Biolagunevate jäätmete kompostimise propageerimine tekkekohal.
* Suurjäätmete ja tekstiilijäätmete liigiti kogumise ja taaskasutamise propageerimine korraldatud jäätmeveo raames.
* Korduskasutuse suurendamine läbi jäätmejaama.

Tegevused:

* ohtlike jäätmete ja elektroonikaromude vastuvõtmise jätkamine valla jäätmejaamades;
* eterniidijäätmete kogumise korraldamine;
* avalike kogumispunktide võrgustiku optimaalse tiheduse väljaselgitamine ja taaskasutusorganisatsioonidega sõlmitud lepingute ülevaatamine;
* valla haljasaladelt kogutavate aia- ja haljastujäätmete kompostimine;
* haljastujäätmete kogumiseks kompostiväljaku(te) rajamine;
* suurjäätmete, vanarehvide jm liigiti kogutavate jäätmete vastuvõtmine valla jäätmejaamades;
* korduskasutamise suurendamine läbi jäätmejaamade, et luua mugavad lahendused kasutuselt kõrvale jäänud eseme korduskasutusse suunamiseks;
* vastavalt vajadusele jäätmejaama taristu või inventari uuendamine.

## **11.5 Ehitus- ja lammutusjäätmete taaskasutamine**

* Propageerida korduvkasutatavate ja vähem ohtlikke aineid sisaldavate materjalide kasutamise propageerimine ehitustegevuses.
* Maastikupilti kahjustava ja kasutusest väljalangenud või lagunenud ehitise lammutamise ja sellest tekkinud jäätmete käitlemis, sealhulgas taaskasutuse ja ringlussevõtu soodustamise ja maa-ala koristamise propageerimine.
* Puidujäätmete taaskasutamise edendamine soojusenergia tootmiseks.
* Tavajäätmetest ehitus- ja lammutusjäätmete käitlemisel jäätmete taaskasutamise eelistamine jäätmete kõrvaldamisele.

Tegevused:

* maastikupilti kahjustavate ehitiste lammutamisele kaasaaitamine (nõustamine, vajalike lubade menetlemine jmt);
* ehitus- ja lammutusjäätmete käitluse kontrollimine.

## **11.6 Järelevalvesüsteemi tõhustamine**

* Korraldatud jäätmeveoga mitteliitunud ning vastavat kohustust mitteomavate jäätmevaldajate üle järelevalve teostamine.
* Koostöö tegemine keskkonnaameti ja naaberomavalitsustega rikkumiste info vahetamiseks järelevalve efektiivsemaks muutmiseks.
* Jäätmevaldajate registri ajakohastamine.
* Ebaseaduslike prügi mahapaneku kohtade kaardistamine ja likvideerimine.

Tegevused:

* järelevalvealane koostöö keskkonnaameti ja naaberomavalitsustega;
* järjepidev järelevalve jäätmekäitlusele seatud nõuete täitmise üle;
* jäätmevaldajate registri arendamine ning registriandmete pidev ajakohastamine;
* ebaseaduslike prügi mahapaneku kohtade likvideerimine.

# **LISA 1 TEGEVUSKAVA EESMÄRKIDE REALISEERIMISEKS**

|  |  |  |  |
| --- | --- | --- | --- |
| ***Nr*** | ***Tegevuse projekti nimi*** | ***Teostamise aeg*** | ***Teostaja, rahastusallikas*** |
| **1** | **ELANIKKONNA KESKKONNATEADLIKKUSE TÕSTMINE** | | |
| 1.1 | Jäätmehooldusalaste artiklite avaldamine valla veebilehel, ajalehes ja muudes meediakanalites | Pidev | KOV, EJHK |
| 1.2 | Valla veebilehe pidev kaasajastamine jäätmealase teabe osas | Pidev | KOV, EJHK |
| 1.3 | Teadlikkuse tõstmiseks erinevate juhendmaterjalide, voldikute koostamine ja levitamine | Pidev | KOV, EJHK, KIK |
| **2** | **OHTLIKE JÄÄTMETE KOGUMINE** | | |
| 2.1 | Ohtlike jäätmete vastuvõtmise jätkamine Kanepi valla jäätmejaamades | Pidev | KOV |
| 2.2 | Elektri- ja elektroonikajäätmete vastuvõtmise jätkamine Kanepi valla jäätmejaamades | Pidev | KOV, EES-Ringlus, Eesti Elektrooni-karomu |
| 2.3 | Eterniidi tasuta või soodsa vastuvõtu korraldamine ning selleks võimalike toetusmeetmete leidmine | Vastavalt toetusmeetme saamisele | KOV, EJHK, KIK |
| **3** | **MUUDE TAASKASUTATAVATE JÄÄTMETE KOGUMINE** | | |
| 3.1 | Avalike pakendijäätmete kogumispunktide arendamine, jäätmemajade ehitamine | Vastavalt toetusmeetme saamisele | KOV, ETO, EPR, TVO, EJHK, KIK |
| 3.2 | Propageerida biolagunevate jäätmete kohtkompostimise võimalusi | Pidev | KOV |
| 3.3 | Haljastujäätmete kompostiväljaku(te) ehitamine | Vastavalt toetusmeetme saamisele | KOV, EJHK, KIK |
| 3.4 | Tekstiilijäätmete, suurjäätmete ja ehitusjäätmete ning muude liigiti kogutavate jäätmete vastuvõtmise tagamine valla jäätmejaamades | Pidev | KOV |
| 3.5 | Ehitus- ja lammutustegevuse reglementeerimine tegevuste keskkonnamõjude vähendamiseks ja tekkivate jäätmete nõuetekohase käitlemise tagamiseks | Pidev | KOV |
| 3.6 | Tekstiilijäätmete liigiti kogumise rakendamine | 2025 | KOV, EJHK |
| 3.7 | Jäätmejaamade taristu arendamine ja inventari täiendamine | Vastavalt toetusmeetme saamisele | KOV, EJHK, KIK |
| **4** | **KORRALDATUD OLMEJÄÄTMEVEDU** | | |
| 4.1 | Korraldatud jäätmeveo hanke läbiviimine | 2026 | EJHK |
| **5** | **JÄÄTMEHOOLDUSE KORRALDUS JA JÄRELEVALVE** | | |
| 5.1 | Jäätmevaldajate registri abil jäätmevaldajate hõlmatuse ja liigiti kogumise nõuete täitmise järjepideva kontrolli teostamine. Vajadusel täiendava tarkvara kasutusele võtmine. | Pidev | KOV, EJHK |
| 5.2 | Jäätmehoolduseeskirja ajakohasena hoidmine, vajadusel uue koostamine ja vastuvõtmine | Pidev | KOV, EJHK |
| 5.3 | Jäätmekava regulaarne ülevaatamine ja täiendamine | Pidev | KOV, EJHK |
| 5.4 | Koostöö naaberomavalitsustega jäätmete kogumise ja käitlemise osas ühtsete reeglite ja lahenduste rakendamisel (piiriülene koostöö tegevuste efektiivsuse suurendamise eesmärgil). | Pidev | KOV, EJHK |

Lühendid:

KOV – kohalik omavalitsus

 EJHK – MTÜ Eesti Jäätmehoolduskeskus

 KIK – SA Keskkonnainvesteeringute Keskus

ETO – Eesti Taaskasutusorganisatsioon

TVO – tootjavastutusorganisatsioon

EPR – MTÜ Eesti Pakendiringlus

1. Riigi jäätmekava 2023-2028 <https://kliimaministeerium.ee/sites/default/files/documents/2023-12/Riigi%20j%C3%A4%C3%A4tmekava%202023-2028.pdf> [↑](#footnote-ref-1)
2. Kanepi valla arengukava 2023-2030 <https://www.riigiteataja.ee/akt/419102023021> [↑](#footnote-ref-2)
3. Eesti Keskkonnastrateegia aastani 2030 (<https://www.riigiteataja.ee/aktilisa/0000/1279/3848/12793882.pdf> ) [↑](#footnote-ref-3)
4. KEVAD eelnõu (<https://kliimaministeerium.ee/kevad> ) [↑](#footnote-ref-4)
5. Eesti riigi arengustrateegia „Eesti 2035“ (<https://valitsus.ee/strateegia-eesti-2035-arengukavad-ja-planeering/strateegia> ) [↑](#footnote-ref-5)
6. Ringmajanduse valge raamat (<https://ringmajandus.envir.ee/sites/default/files/2022-06/Ringmajandus_valge_raamat.pdf>) [↑](#footnote-ref-6)
7. Jäätmeseaduse, pakendiseaduse jt seaduste VTK (<https://kliimaministeerium.ee/sites/default/files/documents/2024-03/V%C3%A4ljat%C3%B6%C3%B6tamiskavatsus%2019.03.2024.pdf>) [↑](#footnote-ref-7)
8. Kanepi valla jäätmehoolduseeskiri ( <https://www.riigiteataja.ee/akt/429102022013> ) [↑](#footnote-ref-8)
9. Kanepi valla jäätmevaldajate registri põhimäärus (<https://www.riigiteataja.ee/akt/404032020001> ) [↑](#footnote-ref-9)
10. Projekt „Ringmajanduse võimekuse tõstmine“ (<https://keskkonnaportaal.ee/sites/default/files/Teemad/Ringmajandus/Kanepi-vald-TEEKAART.pdf> ) [↑](#footnote-ref-10)
11. Jäätmearuandluse infosüsteem <https://jats.keskkonnainfo.ee/main.php?public=1> [↑](#footnote-ref-11)
12. Keskkonnaportaal <https://tableau.envir.ee/views/Avalikud_pringud_2020-2022/Riigitasand?%3Aembed=y&%3Aiid=4&%3AisGuestRedirectFromVizportal=y> [↑](#footnote-ref-12)
13. Eurostat andmebaas: https://ec.europa.eu/eurostat/databrowser/view/cei\_pc031/default/table?lang=en [↑](#footnote-ref-13)
14. Kanepi, Kõlleste, Laheda, Valgjärve ja Vastse-Kuuste valla ühine jäätmekava 2016-2020 (<https://www.riigiteataja.ee/akt/431122015046> ) [↑](#footnote-ref-14)
15. SEI Tallinn „Toidujäätmete ja toidukai teke Eesti toidutarneahelas“ uuringu lõpparuanne (<https://kliimaministeerium.ee/sites/default/files/documents/2021-07/Uuring%20Toiduj%C3%A4%C3%A4tmete%20ja%20toidukao%20teke%20Eesti%20toidutarneahelas%20%282021%29.pdf>) [↑](#footnote-ref-15)